Kes naik menyamai Ogos tapi situasi berbeza: Timbalan KP Kesihatan

Kementerian Kesihatan (KKM) menjelaskan walaupun sejak kebelakangan ini jumlah kes Covid-19 semakin meningkat kepada bilangan yang hampir sama dengan ketika Ogos dan September tahun lalu, tetapi situasinya jauh berbeza.

Ini kerana kadar vaksinasi dan pemberian dos penggalak yang meningkat merupakan faktor penting menyumbang kepada situasi semasa yang lebih baik, kata Timbalan Ketua Pengarah Kesihatan (Kesihatan Awam), Datuk Dr Chong Chee Kheong.

Tambahan pula, katanya, KKM telah memulakan Program Imunisasi Covid-19 Kebangsaan Kanak-Kanak berusia lima hingga 12 tahun sejak 3 Februari lalu.

Beliau memberi contoh kes hari ini, 11 Februari 2022, di mana bilangan jangkitan melonjak kepada 20,939 kes.

“Pada masa sama, data terkini menunjukkan hanya 1,637 kes yang dimasukkan ke dalam wad; 158 kes di unit rawatan rapi (ICU); dan kurang daripada 10 kes kematian dilaporkan.

“Sebagai perbandingan bagi bilangan kes Covid-19 yang dilaporkan ketika trend kes positif menunjukkan peningkatan pada 11 Ogos 2021 iaitu 20,780 kes, terdapat sebanyak 2,928 kes dimasukkan ke wad; 1,547 kes di ICU; dan 332 kes kematian dilaporkan,” katanya dalam kenyataan hari ini.

Dr Chong yang juga Pengerusi Bersama Pasukan Bertindak Pantas Covid-19 Kebangsaan berkata, pasukan itu telah mula meneliti situasi dari segi kapasiti katil Covid-19 dan melakukan pemantauan individu di rumah.

Berdasarkan kepada penelitian itu, katanya, situasi semasa kapasiti katil Covid-19 adalah mencukupi dan mampu menampung jumlah kes semasa kerana bilangan kes dalam kalangan kategori 3, 4, dan 5 adalah kurang daripada satu peratus.

“Namun, bagi individu yang dipantau di rumah melalui Pusat Penilaian Covid-19 maya (VCAC), ia semakin meningkat dengan mendadak.

“Bilangan individu yang dipantau melalui VCAC pada masa ini ialah sebanyak 100,000 orang berbanding 30,000 pada tiga minggu lepas,” katanya.

Menurutnya, mengambil kira langkah-langkah yang telah diambil sepanjang enam bulan lalu dalam memperkukuhkan VCAC, KKM kini mempunyai keupayaan meningkatkan kapasiti untuk memantau individu yang menjalani isolasi di rumah.

Beliau berkata, KKM akan meningkatkan kapasiti pemantauan kepada 200,000 individu menjelang minggu depan.

“Walaupun vaksinasi bukan merupakan jalan keluar utama daripada krisis ini, ia bagaimanapun dapat membantu mengelak jangkitan lebih teruk dan mengurangkan impak krisis.

“Semua negeri telah diarah untuk meningkatkan vaksinasi dengan memberi fokus kepada murid-murid sekolah dan pemberian dos penggalak,” katanya.

Sehubungan itu, Dr Chong menyeru penduduk Malaysia untuk tampil dan mendapatkan dos penggalak di PPV terdekat secepat mungkin.

“Saya juga memohon ibu bapa dan penjaga supaya segera mempersetujui pemberian vaksin kanak-kanak di sekolah atau membuat tempahan janji temu melalui MySejahtera di PPV yang dikenal pasti bagi mereka yang tinggal di Lembah Klang,” katanya.


Kerjasama dengan Dr M semula: PAS, Muhyiddin senada

Kesediaan Pengerusi Perikatan Nasional (PN), Tan Sri Muhyiddin Yassin kembali menjalin kerjasama dengan bekas perdana menteri, Tun Dr Mahathir Mohamad mewakili PN secara keseluruhannya.

Setiausaha Agung PAS, Datuk Seri Takiyuddin Hassan berkata PAS sebagai komponen PN turut senada dengan kenyataan Muhyiddin itu.

“Kita (PAS) sebahagian daripada PN…apabila Pengerusi PN kata (sedia), kita (PAS) siap kerjasama dengan sesiapa sahaja yang mempunyai matlamat sama untuk kestabilan negara, kestabilan ekonomi…tak ada masalah.

“Termasuk Tun (Dr Mahathir)…dia adalah negarawan,” katanya ketika ditemui media selepas mesyuarat Ahli Parlimen PN di Kuala Lumpur, semalam.

Sebelum ini, Munyiddin menyatakan kesediaan kembali bekerjasama dengan mana-mana tokoh Melayu Islam demi membela agama, bangsa dan negara termasuk Dr Mahathir.

Ia susulan kenyataan Dr Mahathir yang kini menggerakkan Proklamasi Orang Melayu dilaporkan sudah bersedia untuk bekerjasama dengan Ahli Parlimen Pagoh itu sekiranya kedua-dua pihak dapat mencapai matlamat sama setelah lebih tahun bermusuhan.

Mengulas lanjut, Takiyuddin bagaimanapun berkata, kerjasama dengan Dr Mahathir tidak dilihat semata-mata untuk menghadapi pilihan raya negeri (PRN).

“Jika dilihat semula, PAS sentiasa mempunyai hubungan yang baik dengan Tun.

“Semasa beliau jadi Perdana Menteri bersama PH (Pakatan Harapan) dulu pun…PAS pernah buat kenyataan untuk menyokong usul undi percaya terhadap Tun,” katanya.


Kalimah Allah : Takiyuddin jumpa AG, dakwa kenyataan Anwar ‘jawapan politik’

Ahli Parlimen pembangkang mempertikaikan kenyataan Perdana Menteri, Datuk Seri Anwar Ibrahim yang menuding jari kepada Peguam Negara, Tan Sri Idris Harun berkait keputusan menarik balik rayuan kes kalimah Allah.

Ketua Whip Perikatan Nasional (PN), Datuk Seri Takiyuddin Hassan mendakwa ada bertemu dengan Idris pagi tadi di Parlimen dan ketika ditanya Idris menyifatkan penjelasan Anwar itu sebagai ‘jawapan politik’.

“Kebetulan lepas keluar dewan kira-kira jam 11 pagi tadi, saya berjumpa dengan peguam negara. Saya berjumpa di luar. Biarlah saya bertanggungjawab, ini kenyataan saya.

“Saya tanya macam mana Tan Sri? Dia kata ‘kita dengar sajalah jawapan politik’. Ini apa yang keluar daripada mulut peguam negara. Saya bertanggungjawab atas kenyataan ini. Saya ada saksi pun yang keluar bersama saya tadi,” katanya pada sidang media di Parlimen, hari ini.

Pada sidang Dewan Rakyat hari ini, Anwar menjelaskan keputusan menarik balik rayuan kes itu dibuat selepas mendapat nasihat peguam negara yang meneliti kes itu dan menyifatkan ia bertentangan dengan keputusan awal dibuat Majlis Raja-Raja malah kes tersebut juga lemah kerana peraturan yang dibuat Kementerian Dalam Negeri.

Pagi tadi, Ahli Parlimen Bagan Serai, Datuk Idris Ahmad bertanya sama ada kerajaan sudah mendapat perkenan Majlis Raja-Raja Melayu dan berunding dengan majlis-majlis agama negeri terlebih dahulu sebelum membuat keputusan untuk menarik balik rayuan kes tersebut.

Pada sesi sama, Takiyuddin yang juga Ahli Parlimen Kota Bharu turut bangkit mengemukakan soalan tambahan yang mempertikai rasional tindakan kerajaan menarik balik rayuan sedangkan masih ada ruang untuk mahkamah yang lebih tinggi memutuskan kes itu.

Sementara itu, pada sidang media tersebut Takiyuddin yang juga Setiausaha Agung PAS turut mempersoal kenyataan Anwar memandangkan peguam negara yang memfailkan rayuan itu adalah peguam negara sama yang dikatakan menarik balik rayuan tersebut.

“Satu aspek yang kami persoalkan ialah dia kata ini nasihat daripada peguam negara. Siapa peguam negara pada masa kes ini difailkan rayuan? (Beliau) adalah peguam negara yang sama yang ada pada hari ini.

“Logik atau tidak, orang yang sama dulu nasihat kerajaan masukkan rayuan, sekarang ini nasihat kerajaan untuk tarik balik rayuan? Munasabah atau tidak? Kita tak dengar kenyataan daripada peguam negara lagi, itu kita serah kepada peguam negara menjawab perkara ini.

“Saya sebagai peguam, kita tahu kalau yang memasukkan rayuan itu…tak mungkin dia sendiri akan menarik balik rayuan kecuali ada arahan pihak tertentu,” katanya.

Malah beliau juga melahirkan keraguan terhadap kenyataan Anwar yang mengatakan tindakan menarik rayuan tersebut sudah dirujuk kepada Yang di-Pertuan Agong (YDPA).

“…Sudah dijawab oleh perdana menteri tapi kami amat meraguinya. Pertama dia kata perkara ini sudah dirujuk kepada YDPA dan YDPA kata ikut keputusan Majlis Raja-Raja. Tidak dinyatakan tarikh mesyuarat MRR dan tarikh pertemuan dengan YDPA itu. Adakah sebelum atau selepas kes ini ditarik.

“Apabila kita tanya pendirian kerajaan dan PM atas asas apa dia tarik balik kes ini. Sedangkan apabila ada satu-satu keputusan mahkamah, kita sebagai kerajaan memerlukan keputusan mahkamah yang tertinggi.

“Ini kes mahkamah tinggi sepatutnya dengar dulu (keputusan) Mahkamah Rayuan yang mempunyai minimum tiga orang hakim. Kemudian tak puas hati (lagi bawa) ke Mahkamah Persekutuan. Kenapa kerajaan tidak mengambil langkah sebegitu,” katanya.


Tawil bintang Prebet Lapok meninggal dunia

Bintang Prebet Lapok yang berganding dengan AR Badul, Tawil, 68, menghembuskan nafas terakhir selepas sesak nafas di kediamannya di Projek Perumahan Rakyat (PPR), Sri Aman, Kepong, di sini, jam 2.15 pagi tadi.

Berita pemergiannya disahkan oleh isteri, Azah Abdul Kahar, 62, yang berada di sisi ketika arwah meninggal dunia secara mengejut.

“Arwah kejutkan saya minta tolong sapukan minyak pada bahagian dada apabila sesak nafas secara tiba-tiba, jam 1 pagi. Ketika sapukan minyak, nafasnya seperti tercungap-cungap. Arwah selalu sesak nafas dan semput, sejak kebelakangan ini. Sebelum ini, arwah tiada penyakit semput,” katanya.

Memetik laporan BHOnline Azah berkata, dia memanggil jiran untuk mengalihkan arwah yang duduk atas kerusi sebelum menghubungi anak-anak dan ambulans.

“Bagaimanapun, pegawai perubatan yang tiba bersama ambulans mengesahkan arwah sudah tiada. Saya percaya arwah menghembuskan nafas terakhir atas katil tanpa saya sedari,” katanya.

Katanya, dia reda atas pemergian suami, apatah lagi, meninggal dunia pada malam Jumaat.

“Apapun, saya reda arwah pergi pada penghulu hari. Arwah juga pergi dengan tenang dan cukup mudah,” katanya sambil menyatakan dia dapat melihat perubahan sikap arwah yang nama sebenarnya Abu Bakar Ahmad, sepanjang minggu ini.

“Arwah banyak mendiamkan diri. Selalunya arwah akan bantu mengalihkan tempat ampaian apabila saya basuh baju. Namun, arwah buat tidak tahu dan hanya pandang sahaja, kali ini. Mungkin arwah mahu saya membiasakan diri melakukan kerja rumah sendiri jika dia sudah tiada.

“Ia juga bagaikan petanda arwah akan meninggalkan saya, anak dan cucu buat selama-lamanya. Bagaimanapun, arwah tidak pula meninggalkan pesanan sebelum tutup mata,” katanya.

Beliau berkata, urusan pengebumian arwah diuruskan anak-anak, namun belum sempat berbincang mengenai lokasi dan waktu dikebumikan.

Allahyarham Tawil bukan hanya dikenali sebagai pelawak pentas, malah banyak membintangi drama dan filem serta bergelar pengacara sekitar 1970-an dan 1980-an.

Mula mencipta kemasyhuran menerusi filem Prebet Lapok arahan Allahyarham Datuk Aziz Sattar, gelagat lucu dan kerenah arwah bersama bintang utamanya, AR Badul menjadi sebutan ramai.

Kali terakhir anak kelahiran Kampung Baru, Kuala Lumpur itu tampil menerusi telefilem Taubat Seorang Samseng pada 2013, sebelum memperlahankan aktiviti seninya.

Tahun lalu, arwah Tawil antara 25 penggiat seni menerima surat tawaran unit PPR di bawah Inisiatif Perumahan Komuniti Seni Prihatin atas usaha Perbadanan Kemajuan Filem Nasional Malaysia (FINAS) dan Kementerian Perumahan dan Kerajaan Tempatan (KPKT) untuk golongan veteran tidak berkemampuan.

Bagaimanapun, unit kediaman didudukinya dibiayai sepenuhnya oleh Lembaga Zakat Selangor (LZS) dengan bayaran RM35,000, sebelum arwah dan isteri berpindah pada Mac lalu.


Ringgit dibuka rendah pagi ini

Ringgit dibuka rendah berbanding dolar Amerika Syarikat (AS) hari ini berikutan sokongan belian yang kukuh terhadap mata wang itu, disokong oleh data pekerjaan AS yang lebih baik.

Pada jam 9 pagi, mata wang tempatan diniagakan pada 4.1970/2005 berbanding dolar AS daripada 4.1930/1955 pada Rabu, lapor Bernama.

Menurut data Perubahan Pekerjaan Bukan Ladang ADP AS, sebanyak 807,000 pekerjaan dalam sektor swasta AS diwujudkan berbanding 400,000 yang diunjurkan.

Peniaga ActivTrades, Dyogenes Rodrigues Diniz, berkata ini mempunyai potensi untuk mempercepatkan lagi pemulihan ekonomi di AS dan meningkatkan kadar menarik balik rangsangan kewangan semasa.

Beliau berkata, ini menunjukkan dasar monetari yang diguna pakai oleh Rizab Persekutuan AS memberi impak yang positif.

“Dari perspektif makroekonomi, data senarai gaji bukan ladang AS, yang akan dikeluarkan pada Jumaat, dapat mengesahkan peringkat tinggi pekerjaan baharu yang diwujudkan dan dapat memberikan lebih kekuatan kepada dolar AS berbanding mata wang lain.

“Dari aspek teknikal, jika ringgit-dolar AS dapat melepasi 4.1950, unit tempatan boleh merosot kepada 4.2450 hanya dalam tempoh beberapa hari,” katanya kepada Bernama.

Sementara itu, ringgit diniagakan bercampur-campur berbanding sekumpulan mata wang utama lain.

Ia meningkat berbanding dolar Singapura kepada 3.0919/0950 daripada 3.0924/0939 pada Rabu dan naik berbanding yen Jepun kepada 3.6146/6180 daripada 3.6190/6215.

Mata wang tempatan susut berbanding pound kepada 5.6857/6908 daripada 5.6785/6814 semalam dan rendah berbanding euro kepada 4.7454/7511 daripada 4.7408/7424.


Indonesia mansuh sepenuhnya pakai pelitup muka jika Covid-19 terkawal

Pemerintah Republik Indonesia masih memantau kelonggaran polisi pemakaian pelitup muka yang mula dilaksanakan 18 Mei lalu, sebelum sebarang langkah diambil untuk menamatkannya.

Menteri Kesihatan Budi Gunadi berkata sekiranya pandemik Covid-19 telah dapat dikawal sepenuhnya, maka tidak mustahil Indonesia akan memansuhkan sama sekali pemakaian pelitup muka.

“Kami masih menunggu hingga pertengahan Jun, kerana lonjakan kes biasanya berlaku 30 hingga 35 hari selepas pelaksanaan dasar pelitup muka itu.

“Sekiranya trend agak lebih baik, kami akan menjalankan satu lagi tinjauan pada Jun. Jika ia ternyata baik, mudah-mudahan, kita boleh beransur-ansur menamatkan pemakaian pelitup muka dan sekatan lain,” katanya.

Beliau bagaimanapun menegaskan kelonggaran yang dikeluarkan masih perlu dilaksanakan dengan penuh tanggungjawab memandangkan dunia belum sepenuhnya bebas daripada Covid-19, justeru risiko penularan virus masih kekal.

Baru-baru ini, jumlah kes yang disahkan Covid-19, di peringkat global dan nasional, terus menurun. Di Indonesia, Kementerian Kesihatan merekodkan jumlah kes harian secara relatifnya stabil di bawah 1,000 sehari.

Ketika situasi pandemik Covid-19 semakin pulih, kerajaan mula melonggarkan sekatan awam sebagai peralihan daripada pandemik kepada endemik. Mereka yang sihat dibenarkan menanggalkan pelitup muka di luar rumah.

Warga emas, orang yang mempunyai komorbiditi, dan orang yang mengalami selesema dengan simptom batuk masih diwajibkan memakai pelitup muka di dalam atau di luar rumah.

Sementara itu, Budi Gunadi berkata vaksin Covid-19 yang telah tamat tempoh akan dimusnahkan serta-merta, tanpa perlu melanjutkan lagi tempoh kegunaanya.

“Kemudahan penyimpanan kami merasakan tekanan kerana ia dipenuhi dengan dos yang telah tamat tempoh.

“Itu terutamanya kerana kami mempunyai kempen baharu untuk vaksinasi asas kepada kanak-kanak di seluruh negara.”

Kira-kira sembilan juta dos dijangka tamat bulan ini, kata jurucakap pasukan petugas Covid-19 Indonesia Dr Siti Nadia Tarmizi.

Dianggarkan tiga daripada lima rakyat Indonesia telah mendapat dua suntikan vaksin Covid-19, manakala 17 peratus telah mendapat dos ketiga. – Agensi


Srikandi Muda kecam kerajaan PH-BN jadikan SPRM ‘perkakas’

Srikandi Muda Bersatu Malaysia mengecam sekeras-kerasnya tindakan kerajaan Pakatan Harapan-Barisan Nasional (PH-BN) yang menggunakan Suruhanjaya Pencegahan Rasuah Malaysia (SPRM) sebagai ‘perkakas’ untuk membuat penganiayaan politik dan fitnah jahat ke atas pemimpin pembangkang.

Ketua Srikandi Muda Bersatu, Nurul Fadzilah Kamaluddin berkata Srikandi Muda berpendapat langkah jahat itu bertujuan menutup segala kepincangan yang berlaku di dalam kerajaan PH-BN – dianggotai PKR, DAP, UMNO, AMANAH, GPS dan GRS.

Menurutnya pelbagai kegagalan demi kegagalan dilakukan kerajaan PH-BN walaupun belum pun mencapai 100 hari usia pentadbiran.

“Antaranya adalah lantikan Timbalan Perdana Menteri dalam kalangan kluster mahkamah, amalan nepotisme yang direstui, kenaikan harga barangan keperluan asas yang tiada jalan penyelesaian, kebebasan bersuara yang disekat serta janji-janji manisfesto yang dibakulsampahkan,” katanya dalam satu kenyataan hari ini (Selasa, 21 Februari 2023).

Sehubungan itu, beliau menggesa kerajaan PH-BN menghentikan usaha yang membuang masa untuk melakukan ‘witch-hunt’ atau pemburuan politik untuk membalas dendam ke atas Perikatan Nasional (PN) yang kini semakin mendapat tempat di hati rakyat Malaysia.

Katanya, Srikandi Muda yakin rakyat Malaysia tidak akan termakan dengan agenda jahat ini yang semata-mata untuk memburukkan Bersatu dan PN terutama menjelang pilihan raya di enam negeri, tidak lama lagi.

“Srikandi Muda BERSATU Malaysia juga menggesa SPRM diletakkan di bawah kawal selia Parlimen agar badan tersebut tidak disalahgunakan dan menjadi perkakas ‘government of the day’ untuk membalas dendam terhadap musuh politik,” katanya.

Nurul Fadzilah berkata Srikandi Muda juga mengingatkan Perdana Menteri Datuk Seri Anwar Ibrahim supaya tidak lupa untuk mengotakan janji dalam mereformasi institusi penting Malaysia.


Akta Anti Lompat Parti akan dibentang pada Februari: Wan Junaidi

Rang Undang-Undang (RUU) Anti Lompat Parti akan dibentang pada persidangan Dewan Rakyat bermula 28 Februari ini, kata Datuk Seri Dr Wan Junaidi Tuanku Jaafar.

Menteri di Jabatan Perdana Menteri (Parlimen dan Undang-Undang) itu berkata kerajaan bersetuju untuk membentang dan memuktamadkan undang-undang tersebut pada sidang Dewan Rakyat depan, ia juga selaras dengan saranan Perdana Menteri, Datuk Seri Ismail Sabri Yaakob yang mahu pindaan RUU berkenaan disegerakan.

Beliau berkata, keputusan itu dimuktamadkan dalam Mesyuarat Jawatankuasa Pemandu Transformasi dan Kestabilan Politik antara kerajaan dan Pakatan Harapan (PH), semalam.

Katanya, keputusan itu juga selaras dengan saranan Perdana Menteri, Datuk Seri Ismail Sabri Yaakob yang mahu pindaan RUU berkenaan disegerakan dan dibentangkan pada

“Bagi mendapatkan pandangan semua pihak, Jawatankuasa Teknikal berunsur bipartisan ditubuhkan di bawah Jawatankuasa Pemandu Transformasi Dan Kestabilan Politik dianggotai lapan wakil, masing-masing empat daripada kerajaan dan PH.

“Jawatankuasa Teknikal ini akan bertemu untuk memperincikan perkara dasar dan kerangka perundangan dicadangkan, minggu depan.

“Persetujuan ini juga komitmen kedua-dua pihak bagi memastikan perkara dipersetujui dalam Memorandum Persefahaman (MoU) Transformasi dan Kestabilan Politik ditandatangani kerajaan Persekutuan serta PH pada 13 September 2021, dilaksanakan seperti ditetapkan,” katanya dalam kenyataan hari ini.

Mesyuarat Pertama Penggal Kelima Parlimen ke-14 tahun 2022 akan berlangsung bermula 28 Februari ini.


Hampir selesai pembahagian kerusi PN: Hamzah

Perbincangan mengenai pembahagian kerusi parti-parti dalam Perikatan Nasional (PN) menjelang Pilihan Raya Negeri (PRN) di enam negeri telah hampir selesai.

Setiausaha Agung PN Datuk Seri Hamzah Zainuddin berkata cuma terdapat beberapa kerusi yang masih belum dimuktamadkan, menurut laporan Bernama.

“Banyak kali dah kita bincang, Insya-Allah tinggal tiga atau empat kerusi yang perlu kita lakukan perbincangan lebih lanjut,” katanya kepada pemberita ketika menghadiri Majlis Sambutan Hari Raya Aidilfitri Parlimen Larut di sini, hari ini.

PRN di enam negeri tahun ini melibatkan Selangor, Negeri Sembilan, Pulau Pinang, Kedah, Terengganu dan Kelantan.

Mengenai Pemilihan Bersatu 2023, Hamzah yang juga Setiausaha Agung Bersatu berkata pemilihan parti akan diadakan setelah selesai PRN di enam negeri berkenaan.


57 kematian semalam, Pulau Pinang dan Selangor tertinggi

Jumlah kematian akibat komplikasi Covid-19 semalam meningkat kepada 57 kes, termasuk lima pesakit yang meninggal dunia sebelum sempat dirawat di hospital atau ’brought in death’ (BID).

Kementerian Kesihatan (KKM) menerusi laman sesawang Covidnow memaklumkan keseluruhannya 31,192 kematian direkodkan sejak awal tahun lalu hingga semalam, termasuk 6,299 kes BID.

Dua negeri merekodkan jumlah kematian tertinggi semalam iaitu masing-masing sembilan kes di Pulau Pinang dan Selangor, kata KKM hari ini.

Ini menjadikan jumlah keseluruhan kematian di Pulau Pinang sebanyak 1,722 kes. Negeri itu mencatat kumulatif positif sebanyak 158,967 kes, dengan154,247 pesakit sembuh.

Sehingga semalam, Pulau Pinang mencatat 2,998 kes aktif, dengan 2,728 pesakit menjalani kuarantin di rumah; 94 ditempatkan di PKRC; 154 dimasukkan ke hospital; dan 22 dirawat di unit rawatan rapi (ICU), termasuk sembilan daripadanya yang memerlukan alat bantuan pernafasan.

Sebanyak 17 daripada 340 kluster di negeri itu masih aktif, termasuk tujuh yang melibatkan kluster berkaitan tempat kerja; dan masing-masing lima kumpulan berisiko tinggi serta pendidikan.

Sejak 24 Februari hingga semalam, seramai 1,519,446 atau 85.7 peratus populasi di Pulau Pinang telah lengkap divaksinasi, 86.6 peratus atau 1,534,532 lagi menerima sekurang-kurangnya satu dos, dan 271,880 individu menerima dos penggalak.

Sementara itu bagi Selangor, pula jumlah kematian kini mencecah 9,898 kes, termasuk 2,098 BID. Keseluruhannya negeri itu mencatat 778,292 kumulatif kes positif, dengan 754,277 pesakit telah sembuh.

Sehingga semalam, Selangor merekodkan 14,117 kes aktif, termasuk 12,605 pesakit menjalani kuarantin di rumah; 656 ditempatkan di PKRC; 795 dimasukkan ke hospital; 61 pesakit dirawat di ICU, dengan 43 daripadanya memerlukan alat bantuan pernafasan.

Daripada 1,297 kluster yang dikesan di negeri itu, 82 masih aktif, kebanyakannya melibatkan tempat kerja, lapor KKM.

Sehingga semalam juga, sebanyak 94.0 peratus atau 4,754,828 individu di Selangor telah lengkap divaksinasi, 95.4 peratus atau 4,832,113 lagi menerima sekurang-kurangnya satu dos, dan 1,019,223 individu lagi menerima dos penggalak.

Bagi jumlah kematian di negeri lain, Perak merekodkan tujuh kematian; diikuti masing-masing enam di Terengganu dan Kuala Lumpur; Negeri Sembilan (lima); masing-masing empat di Kedah dan Kelantan; masing-masing dua di Johor, Pahang dan Sabah, serta satu di Perlis.

Tiada kes kematian dilaporkan di Melaka, Sarawak, Labuan dan Putrajaya.

KKM juga memaklumkan keseluruhannya sehingga semalam negara mencatat 2,724,684 kumulatif kes positif, dengan 2,642,469 pesakit telah sembuh, dan 51,023 kes masih aktif.

Daripada jumlah kes aktif itu, 42,873 pesakit menjalani kuarantin di rumah, 4,069 ditempatkan di PKRC; 3,728 dimasukkan ke hospital; dan 353 pesakit dirawat di ICU, dengan 189 daripadanya memerlukan alat bantuan pernafasan.


Kuota khas pengambilan pekerja asing dibatalkan: KDN

Tiada lagi kuota khas dikeluarkan dalam pengambilan pekerja asing di negara ini, kata Menteri Dalam Negeri Datuk Seri Hamzah Zainudin.

Beliau berkata setiap permohonan daripada majikan kini perlu melalui penilaian jawatankuasa kementerian dalam meneliti jumlah pekerja asing yang layak diambil bekerja mengikut syarat dan undang-undang yang ditetapkan, menurut laporan Bernama.

“Tiada lagi kuota khas. Mesti mendapat kelulusan jawatankuasa. Ada orang tidak sedar dan syok cakap. Umum perlu tahu, seseorang majikan yang memerlukan pekerja asing, perlu mendapat kelulusan jawatankuasa kerana ada akta.

“Contohnya sektor perladangan. Kena tahu berapa kuota pekerja yang diperlukan dan berapa yang layak dapat. Katalah patut dapat 1,000 pekerja tetapi disebabkan tiada tempat tinggal, jadi mungkin dia hanya dapat 400 sahaja.

“Untuk tambah baki pekerja yang dipohon, kena mohon semula dengan Kementerian Sumber Manusia (KSM) atau merayu kepada kami untuk disemak. Sekarang pengambilan semakin ketat dan tidak mahu lagi kuota bebas seperti legasi sebelum ini,” katanya selepas menghadiri majlis mesra rakyat di Kampung Tapah, Sungai Bayur, dekat Selama hari ini.

Beliau mengulas gesaan Setiausaha Agung Pertubuhan Kebangsaan Agensi Perkhidmatan Swasta Malaysia (PAPSMA), Dr N. Sukumaran supaya kerajaan menghapuskan ‘kelulusan khas’ peringkat menteri sebagai kebenaran kepada pihak-pihak tertentu untuk memonopoli kemasukan pekerja asing ke negara ini bagi mengelak berulangnya sindiket membawa masuk pekerja asing berlebihan.

Hamzah berkata jika sistem kuota tidak diguna pakai dan bersifat pengambilan bebas, pekerja asing akan masuk ke negara ini sewenang-wenangnya sehingga tidak mengikut syarat serta kriteria yang ditetapkan hingga menimbulkan masalah dari segi kebajikan seperti tempat tinggal dan sebagainya.

Sebelum ini setiap majikan perlu berurusan melalui Kementerian Dalam Negeri untuk urusan penggajian pekerja asing, namun begitu, kini semua urusan tersebut boleh dibuat melalui KSM bagi memastikan keseragaman dasar dan penyelarasan prosedur penggajian pekerja asing.


Agong kongsi pengalaman tugas berat lantik PM sepanjang krisis politik negara

Susulan krisis politik negara tanpa noktah sebelum ini, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkongsi kisah tugas berat digalasnya dalam memilih Perdana Menteri (PM) baharu sepanjang tempoh tersebut.

Krisis politik sebelum ini bermula selepas peletakan jawatan Tun Dr Mahathir Mohamad dan disusuli pulainsiden beberapa pemimpin UMNO menarik sokongan terhadap kerajaan ketika negara sedang berdepan krisis kesihatan Covid-19, malah tular klip audio perbualan antara cikgu dan anak murid sebelum ini.

Baginda menjadi satu-satunya Yang di-Pertuan Agong yang memerintah negara dengan empat Perdana Menteri serta empat jemaah menteri yang berlainan, susulan kemelut politik berpanjangan sejak tiga tahun lalu.

“Beta bermula dengan Tun Dr Mahathir Mohamad, Perdana Menteri ke-7. Namun pada 24 Februari 2020, buat pertama kalinya beta dibawa ke kancah gelanggang kemelut politik tanah air, menerusi perletakan jawatan Perdana Menteri ke-7.

“Selaras dengan kuasa budi bicara yang diberikan kepada beta oleh Perlembagaan Persekutuan, beta selanjutnya mendapati Tan Sri Muhyiddin Yassin telah mendapat kepercayaan majoriti untuk dilantik sebagai Perdana Menteri ke-8 pada 1 Mac 2020.

“Disangkakan panas hingga ke petang, rupanya hujan di tengah hari. Perdana Menteri Malaysia yang ke-8 juga telah meletakkan jawatan pada 16 ogos 2021.

“Makanya, beta sekali lagi terpaksa menggalas amanah berat untuk memilih dan melantik perdana menteri yang baharu.

“Beta selanjutnya telah berpuas hati bahawa Datuk Seri Ismail Sabri Yaakob telah memperolehi kepercayaan majoriti ahli Dewan Rakyat dan selayaknya dilantik menjadi Perdana Menteri ke-9 pada 21 Ogos 2021,” titah baginda ketika merasmikan pembukaan penggal Parlimen Ke-15, hari ini.

Bagaimanapun, Al-Sultan Abdullah memaklumkan Ismail Sabri pula memohon perkenan pembubaran Parlimen bagi memberi laluan kepada Pilihan Raya Umum Ke-15 (PRU1-5), sebelum Parlimen dibubarkan pada 10 Oktober tahun lalu.

Pelaksanaan PRU15 pula masih belum menamatkan kemelut politik negara selepas tiada parti mendapat majoriti mudah 112 kerusi Dewan Rakyat untuk membentuk kerajaan, sekali gus buat pertama kali dalam sejarah Malaysia berdepan dengan situasi Parlimen tergantung.

“Makanya, sekali lagi amanah berat untuk memilih dan melantik seorang perdana menteri terpaksa digalas oleh beta. Betapa berat mata yang memandang, tetapi berat lagi bahu yang memikul,” kata baginda.

Ketika itu, Al-Sultan Abdullah mengambil pendekatan membuka seluas-luasnya ruang kepada ahli Dewan Rakyat bermuafakat dan mencari kesepakatan atas prinsip perpaduan, bagi membolehkan baginda melantik perdana menteri dalam kalangan Ahli Parlimen yang memperolehi kepercayaan majoriti Dewan Rakyat.

“Setelah mengambil pendekatan yang ditetapkan oleh Perlembagaan Persekutuan, pada 24 November 2022 beta berkenan untuk melantik Anwar sebagai Perdana Menteri Malaysia ke-10.

“Secara ikhlas, beta berharap Perdana Menteri ke-10 ini adalah yang terakhir buat beta, sebelum beta berangkat pulang ke negeri Pahang Darul Makmur.

“Namun, ini semuanya adalah ketentuan Allah SWT. Manusia merancang, Allah menentukan segalanya,” titah baginda.


PRN Johor, tiga bekas ADUN UMNO serah kepada Bersatu buat keputusan

Tiga bekas Ahli Dewan Undangan Negeri (ADUN) UMNO yang melompat parti sebelum ini menyerahkan kepada pucuk pimpinan Bersatu untuk sama ada mencalonkan mereka semula pada Pilihan Raya Negeri (PRN) Johor nanti atau sebaliknya.

Untuk rekod, tiga bekas ADUN UMNO tersebut mengambil keputusan keluar parti dan menyertai Bersatu, mereka adalah ADUN Sedili, Rasman Ithnain; ADUN Johor Lama, Rosleli Jahari dan ADUN Endau, Alwiyah Talib.

Menurut laporan Utusan Malaysia, Rasman dan Alwiyah menyerahkan nasib mereka kepada pimpinan Bersatu sama ada mereka diletakkan semula sebagai calon PRN Johor yang bakal berlangsung pada masa terdekat.

Alwiyah berkata, beliau bersedia sekiranya terpilih semula sebagai calon kerana masih mahu berkhidmat sebagai wakil rakyat di kawasan dimenanginya sejak 2018.

“Insya-Allah kalau diberikan peluang. Namun, terserah kepada parti Bersatu, sama kekal di kawasan Endau atau tempat lain,” katanya.

Dalam pada itu, Rasman pula menyerahkan nasib kepada kepimpinan Bersatu.

“Terserah kepada parti,” kata Ketua Bersatu Bahagian Kota Tinggi itu.

Sementara itu, Rosleli enggan mengulas berhubung kedudukan iaitu akan dicalonkan semula atau sebaliknya.

Beberapa hari selepas keputusan PRU-14, ketiga-tiga ADUN terlibat yang menang atas tiket BN menyertai Bersatu selepas kekalahan BN buat pertama kali selepas 60 tahun menjadi kerajaan.


Banjir: 57 kawasan di Terengganu belum dapat bekalan elektrik

Tenaga Nasional Berhad (TNB) telah memulihkan sepenuhnya bekalan elektrik di sekitar Kuala Terengganu setakat jam 7 malam tadi (21 Disember 2022), setelah ditutup akibat banjir besar yang berlaku sejak beberapa hari lalu.

TNB dalam satu kenyataan bagaimanapun berkata gangguan bekalan elektrik masih berterusan di kawasan Setiu, Kuala Berang, Besut dan Al-Muktafi Billah Shah.

Menurut TNB usaha sedang giat dijalankan bagi memastikan bekalan elektrik di kawasan-kawasan terlibat dapat disalurkan secara berperingkat, bergantung kepada akses dan keadaan setempat.

Pada masa sama, TNB turut mengingatkan orang ramai supaya tidak mengendalikan peralatan elektrik atau memetik suis elektrik dengan tangan yang basah.

“Jika banjir sudah surut di kawasan anda tetapi masih belum menerima bekalan elektrik, besar kemungkinan pencawang elektrik yang menyalurkan bekalan elektrik ke premis anda masih belum benar-benar selamat untuk diaktifkan.

“Sentiasa waspada dengan hujan lebat dan keadaan berisiko banjir. Jauhi pepasangan elektrik yang terendam air banjir kerana dikhuatiri berlakunya kebocoran arus,” kata TNB.

Berikut adalah kawasan yang masih belum mendapat bekalan elektrik ekoran penutupan bekalan oleh TNB demi keselamatan pengguna setempat di Terengganu:

Setiu
1. Drainage Jelapang

Kuala Berang
1. Paya Besar
2. Pusat Kokurikulum
3. Lenjang
4. Felcra Pasir Pelata
5. VCB SK KUA
6. Sekolah Menengah Sains Tajin
7. Mahmudiah
8. Asrama Yayasan
9. Pump Booster
10. Ternak Kambing Tersat

Besut
1. Bukit Bunga
2. Telekom Tenang
3. Sekolah Menengah Bukit Payong
4. Booster Pump Bkt Payong
5. Lata Tembakah
6. Batu 13 EPE
7. Felda Tenang 1-2
8. Panchor
9. Kampung La
10. Seberang La
11. Dusun Beliku
12. La Hot Spring
13. Berangan
14. Kampung Keruak
15. Felcra Keruak
16. Kuala Sayap
17. PPRT Belaoh
18. Pak Sik 1-2

Al-Muktafi Billah Shah
1. SS Loji Air
2. Loji Air Tepus
3. Cerawih
4. Kampung Tepus
5. Minda 1
6. Seberang Minda
7. Sekolah Kebangsaan Minda
8. Pam Air Merlong
9. Kampung Talong
10. Rantau Panjang
11. Kampung Cemuak
12. Kampung Surau
13. Pelamboh
14. Sekolah Menengah Kebangsaan Kuala Jengai
15. Kuala Jengai
16. Padang Ping
17. Kampung Wa
18. Pinang Baru
19. Ladang Pinang Mas
20. Celcom Ladang Mas
21. Ladang Pinang Mas

Dungun
1. Pak Suri
2. Sekolah Kebangsaan Kampung Papan
3. Sekolah Kebangsaan Durian Mentangau
4. Pump Air Hitam
5. Air Hitam
6. Sekolah Kebangsaan Padang Pulut
7. Taman Noraini.


MP PN keluar dewan bantah usul tergempar KWSP bersasar ditolak

Beberapa Ahli Parlimen Perikatan Nasional (PN) pagi ini (3 April 2023) bertindak keluar daripada sidang Dewan Rakyat kerana membantah tindakan Speaker Parlimen menolak usul tergempar bagi membincangkan pengeluaran Kumpulan Wang Simpanan Pekerja (KWSP) bersasar.

Tindakan itu diambil sejurus Ahli Parlimen PN Machang, Wan Ahmad Fayhsal Wan Ahmad Kamal memaklumkan menerima surat daripada Speaker Parlimen, Datuk Johari Abdul yang menolak usul berkenaan dibincangkan.

Beberapa ahli Parlimen PN, termasuk Ketua Pembangkang, Datuk Seri Hamzah Zainudin; ahli Parlimen Arau, Datuk Seri Shahidan Kassim; dan ahli Parlimen Pendang, Datuk Awang Solahuddin Hashim, turut bangun mendesak usul berkenaan dibincangkan.

Bagaimanapun, Timbalan Speaker, Alice Lau (DAP-Lanang) kekal dengan keputusan yang dibuat, sambil berkata ahli Parlimen yang tidak berpuas hati boleh mengemukakan usul itu lagi atau berjumpa dengan Johari sendiri.

“Yang Berhormat Machang keputusan telah dibuat oleh Yang Dipertua dan mengikut peraturan mesyuarat 43 keputusan Speaker adalah muktamad… kalau tidak puas hati sila buat usul lagi,” kata Alice.

Hamzah turut bangun menjelaskan bahawa ramai ahli Parlimen yang mahu isu berkaitan pengeluaran KWSP bersasar itu dibincangkan.

“Ini adalah masalah yang benar-benar terdesak. Cuba kita lihat sudah ramai daripada kalangan rakyat yang mahukan perkara ini dibawa dan dibahaskan dalam Parlimen. Sehingga ada yang sanggup berjalan kaki dari Johor ke Istana Negara sehingga sampai hari ini.

“Apakah kerajaan tak sedar lagi bahawa rakyat di bawah sana menunggu-nunggu akan keputusan yang akan kita buatkan pada hari ini. Sebab itu kami mahu supaya ianya dibenarkan untuk kita membahaskan isu ini.

Bagaimanapun, Alice berkata keputusan Speaker Parlimen adalah muktamad dan beliau tidak boleh membuat keputusan.

Hamzah kemudian berkata pihak pembangkang tetap mahu perkara itu dibahaskan atau akan bertindak keluar dewan.

Alice juga menegur Shahidan dengan berkata “Arau tak perlu tekan mic lagi. Mahu keluar, keluar saja. Kalau mahu keluar, keluar sahaja… kalau nak keluar sila keluar jangan tekan mic lagi kita mahu teruskan persidangan hari ini.”

KWSP bersasar: Tolak atau terima usul tergempar di Parlimen hari ini?


Polis panggil 8 individu berhubung ceramah dalam himpunan haram

Seramai lapan individu hari ini dipanggil ke Ibu Pejabat Polis Daerah (IPD) Brickfields, di sini bagi memberi keterangan berhubung penglibatan ceramah berkait himpunan #TangkapAzamBaki, pada Jumaat lepas.

Ketua Polis Daerah Brickfields ACP Amihizam Abdul Shukor berkata kesemua mereka antara dipanggil bagi membantu siasatan susulan program ceramah yang diadakan sehari sebelum himpunan terbabit dianjurkan pada Sabtu, menurut laporan Bernama.

“Polis menjalankan siasatan kes di bawah Seksyen 505(b) Kanun Keseksaan, Seksyen 9(5) Akta Perhimpunan Aman 2012 dan peraturan-peraturan di bawah Akta Pencegahan dan Pengawalan Penyakit Berjangkit 1988,” katanya ketika dihubungi.

Amihizam berkata sehubungan itu akan ada beberapa lagi individu lain dipanggil selepas ini untuk membantu siasatan.

Antara yang hadir pada petang ini termasuk aktivis Adam Adli Abdul Halim; Ketua Pemuda DAP Howard Lee dan Naib Presiden Parti Ikatan Demokratik Malaysia (Muda) Dr Thanussha Francis Xavier.

Selain itu, turut hadir Setiausaha Agung Muda, Amira Aisya Abd Aziz; Ketua Pejuang Muda, Dr Abu Hafiz Salleh Huddin; Naib Ketua Pemuda Parti Amanah Negara (Amanah), Zubair Rahim dan Pengarah Strategik Pemuda Amanah, Asmaalif Abdul Adam.

Terdahulu, kesemua yang hadir memberi keterangan pada 2.10 petang dengan diwakili peguam masing-masing serta dilihat meninggalkan IPD berkenaan pada 4.15 petang.

Sabtu lalu, media melaporkan polis memeriksa butiran diri kira-kira 40 individu termasuk 12 aktivis yang hadir pada perhimpunan program Pentas Anak Muda #TangkapAzamBaki anjuran Pemuda Amanah Nasional di Dewan Restoran Amjal, Jalan Pantai Baharu, di sini.

Hasil siasatan awal polis mendapati kesemua individu terbabit diipercayai berhimpun kira-kira 9 malam pada Jumaat bagi mengajak orang ramai untuk turut hadir pada perhimpunan berkenaan yang dijadualkan diadakan berhampiran Transit Aliran Ringan (LRT) Bangsar.


Elon Musk berjumpa delegasi Indonesia bincang prospek pelaburan Tesla

Ketua Pegawai Eksekutif (CEO) Tesla Elon Musk baru-baru ini mengadakan pertemuan dengan delegasi dari Indonesia di Gigafactory Texas bagi membincangkan prospek pelaburan ke negara republik tersebut.

Tular di media sosial beberapa gambar delegasi Indonesia bertemu dengan jutawan terkenal tersebut.

Kumpulan itu dilaporkan membincangkan beberapa topik, antaranya ialah deposit nikel Indonesia, yang akan bernilai untuk Tesla dan usaha pengeluaran baterinya.

Nikel ialah komponen penting bateri kenderaan elektrik, seperti sel 4680 yang Tesla akan gunakan untuk projek seperti Cybertruck, Tesla Semi dan Roadster generasi akan datang.

Antara delegasi dari Indonesia yang turut serta dalam pertemuan tersebut adalah termasuk Menteri Penyelaras Hal Ehwal Maritim dan Pelaburan Indonesia Luhut Binsar Pandjaitan, Duta Besar Indonesia ke Amerika Syarikat Rosan Roeslani, dan Anindya Bakrie, ketua umum Majlis Penasihat Dewan Perniagaan dan Industri.

Dalam catatan di Instagram, Anindya berkata matlamat pertemuan itu adalah untuk memujuk Tesla meneroka idea bekerjasama dengan Indonesia bagi rantaian bekalan baterinya.

“Matlamat kami adalah untuk meyakinkan Tesla meneroka kerjasama dengan Indonesia bagi pembekalan dan pemprosesan Nikel sebagai bahan mentah untuk membuat Sel Bateri berdasarkan ESG (Persekitaran, Sosial dan Tadbir Urus) yang baik dan mampan,” katanya dalam akaun Instagram.

Anindya berkata Musk sangat positif semasa mesyuarat itu, ia susulan kejayaannya untuk menguasai Twitter baru-baru ini.

Sementara itu, Menteri Penyelaras Hal Ehwal Maritim dan Pelaburan menyifatkan pertemuan dengan Musk sangat menyenangkan.

Luhut berkata Musk bersetuju untuk bertemu dengan Presiden Indonesia Joko Widodo semasa lawatannya yang akan datang ke Amerika Syarikat.


Nahas lumba haram di lebuh raya: Pemuda maut, lima rakan parah

Seorang pemuda berusia 20 tahun terbunuh serta-merta di tempat nahas, manakala lima lagi cedera dipercayai akibat lumba haram di Kilometer 187.7, Lebuh Raya Utara-Selatan arah selatan dekat Parit Buntar, Perak, awal pagi tadi (15 Januari 2023).

Mangsa meninggal dunia akibat kecederaan parah di beberapa bahagian badan, manakala rakannya yang lain turut parah di beberapa bahagian badan dan kini dirawat di hospital Taiping dan Parit Buntar.

Ketua Polis Perak, Datuk Seri Mohd Yusri Hassan Basri berkata, maklumat berkaitan kejadian itu diterima pada jam 1.50 pagi membabitkan enam buah motosikal terlibat dalam kemalangan ketika berlumba.

Katanya, siasatan awal mendapati keenam-enam motosikal itu datang dari arah Plaza Tol Alor Pongsu menghala ke Bukit Merah.

“Akibat kemalangan itu, seorang penunggang motosikal maut manakala lima rakannya berusia antara 16 hingga 26 tahun mengalami pelbagai kecederaan.

“Kesemua mangsa yang cedera telah dihantar ke Hospital Taiping dan Parit Buntar untuk rawatan lanjut,” katanya menurut Utusan.

Menurut beliau, mayat mangsa juga dihantar ke Hospital Parit Buntar untuk bedah siasat.

Katanya, kes disiasat mengikut Seksyen 41(1) Akta Pengangkutan Jalan 1987.

“Orang ramai yang mempunyai maklumat berkaitan kejadian itu diminta tampil membantu siasatan dengan menghubungi Inspektor Mohd. Khairul Hanafi Hanapi di talian 05-7210539 atau 013-6200564,” katanya.

Dalam pada itu Mohd. Yusri menasihati pengguna jalan raya terutama golongan remaja agar tidak terlibat dalam sebarang kegiatan lumba haram.

“Tindakan boleh diambil mengikut Seksyen 42(1) akta sama yang membawa hukuman penjara tidak lebih lima tahun dan denda sehingga RM15,000 serta hilang kelayakan memegang lesen memandu selama lima tahun, jika disabitkan kesalahan,” katanya.


31 titik banjir kilat di KL diawasi

Dewan Bandaraya Kuala Lumpur (DBKL) telah mengenal pasti 31 titik panas banjir kilat di ibu negara, kata Menteri Wilayah Persekutuan Datuk Seri Shahidan Kassim.

Menurutnya DBKL dan dan kementeriannya telah menyediakan beg pasir serta pam air untuk digunakan di kawasan yang dikenal pasti itu sekiranya hujan lebat dan air mula naik.

“Kita telah mengenal pasti 31 titik panas banjir kilat di Kuala Lumpur, dan Insya-Allah, kita telah meletakkan beg pasir dan pam air di kawasan panas ini.

“Saya juga telah menunjukkan perkara ini kepada Ahli Parlimen (MP) di Kuala Lumpur dan mereka berpuas hati,” katanya selepas majlis penyerahan kunci Residensi Sky Awani 3 SkyWorld Development Group di Setapak, hari ini.

Pada Jumaat, Shahidan meninjau kawasan berpotensi berlaku banjir kilat bersama beberapa MP, termasuk Teresa Kok (Seputeh); Fahmi Fadzil (Lembah Pantai); Datin Dr Tan Yee Kew (Wangsa Maju); P Prabakaran (Batu); dan Lim Lip Eng (Kepong).

Antara kawasan panas yang mereka lawati ialah di Jalan Ampang, Jalan Rahmat, Jalan Kasipilay dan Jalan Dutamas 2.

Dalam isu berasingan, Shahidan berkata pengambilan tanah Kampung Sungai Baru dalam peringkat akhir analisis dan kenyataan mengenai perkara itu akan dikeluarkan minggu depan.

“Kami kini berdepan masalah undang-undang. Kami mempunyai 328 pemilik rumah yang telah berpindah, dan 37 enggan berbuat demikian.

“Kita harus ingat jika projek ini dibatalkan, 328 pemilik perlu kembali ke rumah pangsa mereka yang usang. Kami sedang berusaha untuk memperhalusi perkara itu.”

Sebelum ini, Shahidan memberi jaminan bahawa pengambilan tanah di Kampung Sungai Baru, Kampung Baru, akan dilakukan secara adil dengan mengutamakan kepentingan tanah dan pemilik unit di flat PKNS.

Beliau juga berkata akan berunding dengan pemilik dan pemaju terbabit untuk mencapai persetujuan menang-menang.


RM1.4 bilion bantu mangsa banjir, kata PM – cc Asyraf Wajdi, Pemuda

Perdana Menteri Datuk Seri Ismail Sabri Yaakob hari ini menjelaskan kerajaan telah menyediakan pelbagai kemudahan dan bantuan dengan nilai keseluruhan RM1.4 bilion, kepada mangsa banjir, termasuk Bantuan Wang Ihsan (BWI)

Pada masa sama beliau turut memaklumkan kerajaan melakukan beberapa penambahbaikan berkaitan BWI antaranya:

Pertama: RM1,000 ringgit kepada setiap ketua isi rumah (KIR) yang terjejas akibat banjir;

Kedua: Menyalurkan kepada semua KIR yang terkesan termasuk kepada mereka yang tidak berpindah ke pusat pemindahan sementara (PPS);

Ketiga: RM10,000 kepada waris mangsa yang meninggal dunia; dan

Keempat: Mangsa-mangsa yang terjejas akibat banjir boleh menuntut BWI setiap kali bencana menimpa berbanding sebelum ini hanya sekali sahaja semasa berlakunya Monsun Timur Laut.

Perdana Menteri (PM) dipercayai membuat penjelasan panjang lebar berhubung bantuan kepada mangsa banjir hari ini, setelah beberapa pihak termasuk Ketua Pemuda UMNO Asyraf Wajdi Dusuki mempertikai jumlah bantuan yang diberi yang dianggap sedikit.

Malah, dalam kenyataannya semalam, Asyraf Wajdi berkata:

“Nak baiki kereta yang ditenggelami banjir yang dianggarkan antara RM4 ribu-RM10 ribu pun tak cukup”.

Beliau turut menggesa BWI diperluaskan kepada mereka yang terjejas akibat pandemik, termasuk golongan M40 dan B40 yang hilang punca pendapatan akibat dibuang, dicutikan tanpa gaji, perniagaan lingkup akibat PKP berpanjangan dan lain-lain. Berita berkaitan

Mengulas lanjut, Ismail Sabri berkata kerajaan menyedari mangsa banjir memerlukan wang tunai, dan setiap kerajaan negeri yang terlibat telah mula membuat bayaran BWI pada 27 Disember dan dijangka selesai minggu ini.

“Bagaimanapun Selangor dan Pahang mungkin sedikit lewat berikutan melibatkan jumlah mangsa yang ramai. Bagi tujuan ini, saya telah mengarahkan pihak-pihak berkaitan agar mempermudahkan urusan pembayaran tanpa sebarang birokrasi atau tanpa perlu mengisi pelbagai borang seperti sebelum ini,” katanya.

Menurutnya data terkini menunjukkan, lebih 30,000 KIR telah didaftarkan untuk menerima BWI dan pihak NADMA telah menyalurkan peruntukan awal BWI sebanyak RM34 juta kepada 11 negeri.

Berhubung bayaran BWI untuk kematian pula, PM berkata seramai 25 orang waris telah menerima bantuan RM10,000 seperti diumumkan.

“Kerajaan juga telah memperuntukkan sejumlah RM100 juta bagi menggerakkan kerja-kerja pasca banjir. Selain itu, kerajaan turut menambah RM50 juta lagi khusus untuk negeri Selangor dan Pahang bagi tujuan yang sama.

“Peruntukan ini akan digunakan bagi melaksanakan kerja-kerja pembaikan dan pembersihan rumah penduduk dan fasiliti awam yang rosak,” jelasnya.

Kementerian Perumahan dan Kerajaan Tempatan (KPKT) bersama-sama Jabatan Pengurusan Sisa Pepejal Negara (JPSPN), Perbadanan Pengurusan Sisa Pepejal dan Pembersihan Awam (SWCorp) serta kontraktor yang dilantik, sedang giat menjalankan kerja pembersihan di kawasan yang terkesan dengan bencana banjir.

Bagi mempercepat kerja-kerja mengutip, membersih dan menghantar sisa banjir ke tapak pelupusan, KPKT telah menambah bilangan sumber tenaga dengan melantik lebih banyak kontraktor untuk turun ke lapangan termasuk kawasan-kawasan yang tidak dapat diakses sebelum ini.

Kerajaan memperuntukkan RM10 juta tambahan antaranya bagi membiayai perkhidmatan kutipan sisa banjir serta kerja-kerja pembersihan jalan, fasiliti awam dan halaman rumah mangsa.

Setakat 28 Disember 2021, sebanyak 3,000 tan sisa banjir telah dibersihkan di lima buah negeri yang terkesan iaitu Selangor, Pahang, Wilayah Persekutuan Kuala Lumpur, Negeri Sembilan dan Melaka yang melibatkan lebih 1,700 tenaga kerja di bawah seliaan KPKT,” kata Ismail Sabri.

PM sekali lagi menjelaskan bagi menambah akses tunai kepada mangsa yang memerlukan, Bank Simpanan Nasional (BSN) dengan dana keseluruhan RM100 juta telah menawarkan pembiayaan sehingga RM10,000 pada kadar 0 peratus dengan tempoh bayaran balik sehingga 3.5 tahun termasuk moratorium bayaran balik selama enam bulan.

Selain itu, katanya, Bank Negara Malaysia (BNM) juga dengan ketersediaan dana RM500 juta telah menyediakan Kemudahan Bantuan Bencana atau DRF melalui bank komersial iaitu sehingga RM500,000 kepada pengusaha PKS dan sehingga RM75,000 kepada usahawan mikro.

Tempoh pembiayaan adalah sehingga lima tahun termasuk moratorium bayaran balik sehingga enam bulan dengan kadar pembiayaan sehingga 3.5 peratus setahun.

Permohonan untuk pinjaman BSN dan dana DRF telah mula dibuka pada 27 Disember 2021 lalu. Untuk makluman, dalam dua hari pertama sahaja iaitu setakat 28 Disember 2021, BSN telah menerima nilai permohonan sebanyak RM25 juta dan sudahpun meluluskan pinjaman bernilai RM10 juta.

Bagi memastikan bantuan yang menyeluruh, di samping bantuan tunai, kerajaan juga akan menyediakan bantuan pembaikan rumah dan kenderaan peribadi serta bantuan keperluan asas kepada mangsa-mangsa banjir.

Syarikat Pelaburan Berkaitan Kerajaan atau GLIC dan Syarikat Berkaitan Kerajaan atau GLC telah menubuhkan GLIC/GLC Disaster Response Network atau GDRN bertujuan menggerakkan usaha menangani dan menghulurkan bantuan kepada mangsa-mangsa banjir.

Sejak 19 Disember lalu, GDRN telah membantu kira-kira 15,000 keluarga.

“Selanjutnya, seperti yang telah saya umumkan, Tenaga Nasional Berhad (TNB) akan memberikan rebat 100 peratus bil elektrik kepada pengguna domestik yang terkesan akibat banjir bagi bulan Disember 2021.

“Menyedari musibah banjir turut menyebabkan kerosakan banyak peralatan elektrik di rumah, sukacita saya umumkan bahawa kerajaan bersetuju untuk menyediakan pemberian baucar kepada mangsa-mangsa banjir bagi pembelian peralatan elektrik yang telah rosak.

“Setiap KIR yang layak boleh memohon dan mendapatkan baucar bernilai RM500 semasa membuat pembelian sama ada secara fizikal di kedai dan pasar raya berdaftar atau di platform e-dagang yang diiktiraf Kementerian Tenaga dan Sumber Asli,” katanya.

Bagi meringankan beban mangsa-mangsa banjir yang mengalami kerosakan kenderaan peribadi mereka, beberapa inisiatif turut dilaksanakan iaitu:

1. Perodua akan menyediakan perkhidmatan tunda kereta ke pusat servis Perodua secara percuma. Perodua turut bersetuju memberikan kos upah baik pulih dan servis berkaitan secara percuma dan diskaun sebanyak 50% ke atas alat ganti;

2. Proton juga bersetuju memberi diskaun alat ganti sebanyak 50% bagi kebanyakan model kereta serta menawarkan caj tunda dan cuci kereta secara percuma di pusat-pusat servis mereka yang berdaftar;

3. Bagi syarikat kereta lain pula, hampir semua telah bersetuju menyediakan perkhidmatan tunda kereta secara percuma dan diskaun sebanyak 25% atau lebih, ke atas alat ganti dan upah baik pulih di pusat servis yang berdaftar. Beberapa syarikat turut menawarkan bayaran secara ansuran sehingga tempoh satu tahun dan

4. Baucar sebanyak RM1,000 untuk digunakan bagi tujuan pembaikan atau pembelian bagi menggantikan kenderaan peribadi yang telah mengalami kerosakan total.

Kerajaan sentiasa mengambil pendekatan yang holistik melalui pelbagai inisiatif dan langkah bagi memastikan kebajikan Keluarga Malaysia sentiasa terjamin. Semoga kesemua inisiatif di atas dapat membantu meringankan beban Keluarga Malaysia yang terkesan akibat banjir.

“Sama-sama kita berusaha dan berdoa agar impak bencana banjir ini dapat ditangani dengan segera agar kita boleh menumpukan usaha kepada pemulihan dan pertumbuhan ekonomi pada tahun hadapan.

“Keluarga besar kita yang berada di Selangor, Pahang, Kelantan, Terengganu, Perak, Negeri Sembilan, Melaka, Sabah, Johor, Kedah dan Kuala Lumpur terpaksa mengharungi episod sukar akibat bencana itu,” katanya.

PM berkata kediaman tempat mereka membina kehidupan ditenggelami air, harta benda rosak teruk dengan ada juga hanyut dibawa arus.

“Lebih mendukacitakan, ada sebilangan mereka hilang harta paling berharga iaitu ahli keluarga tersayang buat selama-lamanya. Saya amat bersimpati dan mengucapkan takziah kepada keluarga mangsa. Kepada yang beragama Islam, marilah kita sama-sama sedekahkan AlFatihah dan berdoa agar roh mangsa ditempatkan bersama golongan solihin.

“Bagi yang bukan Islam, marilah kita bertafakur sejenak dan menginsafi musibah ini,” katanya.


Pos Malaysia catat peningkatan kerugian bersih RM27.01 juta

Kerugian bersih Pos Malaysia Bhd untuk suku kedua berakhir 30 Jun 2023 meningkat kepada RM27.01 juta daripada RM5.25 juta yang dicatatkan dalam tempoh yang sama tahun sebelum ini.

Hasil bagi suku dalam tinjauan menurun kepada RM465.20 juta berbanding RM517.26 juta sebelumnya, menurut laporan Bernama.

Syarikat itu dalam satu makluman kepada Bursa Malaysia hari ini berkata perolehan bagi segmen pos susut 16 peratus untuk tempoh enam bulan berakhir 30 Jun 2023, disumbangkan oleh kejatuhan dalam perniagaan kurier berikutan penurunan jumlah keseluruhan bungkusan daripada pelanggan kontrak.

“Selain itu, pemain e-dagang utama telah memanfaatkan keupayaan penghantaran sumber mereka manakala pemain antarabangsa meneruskan strategi penembusan untuk menguasai bahagian pasaran yang lebih tinggi dalam perniagaan kurier,” katanya.

Hasil dalam segmen logistik mencatatkan pertumbuhan 7.0 peratus kepada RM169.4 juta semasa tempoh tersebut.

“Peningkatan ini disumbangkan oleh perniagaan pengurusan kargo (terutamanya daripada penghantaran barang) dan logistik automotif.

“Segmen logistik memberikan keuntungan sebelum cukai sebanyak RM2.2 juta berbanding kerugian sebelum cukai berjumlah RM11.7 juta pada tempoh kewangan lepas atas hasil yang lebih tinggi manakala kos dikekalkan,” katanya.

Sementara itu , segmen penerbangan menyumbang lonjakan hasil sebanyak RM141.4 juta terutamanya daripada peningkatan perniagaan katering dalam penerbangan dan pengendalian darat.

“Ini berikutan pertambahan dalam jumlah makanan untuk penerbangan komersil serta berkaitan umrah, manakala lonjakan jumlah penerbangan yang dikendalikan menyumbang secara positif kepada hasil pengendalian darat.

“Bagaimanapun, keuntungan sebelum cukai susut kepada RM2.9 juta akibat tanggungan kos yang lebih tinggi bagi menyokong pertumbuhan dalam transaksi,” katanya.

Segmen lain, yang merangkumi percetakan serta sisipan, sijil digital dan Ar-Rahnu, mencatatkan pendapatan RM88.0 juta dalam tempoh berkenaan, menokok 35 peratus berbanding tahun lepas, disumbangkan terutamanya oleh Ar-Rahnu.

Secara keseluruhan, Pos Malaysia berkata industri akan terus menghadapi cabaran, termasuk persaingan yang semakin bertambah, peningkatan kos operasi dan ancaman keselamatan siber.

“Kumpulan itu komited sepenuhnya untuk mengukuhkan prestasi kewangannya dengan menerima teknologi digital, meningkatkan perjalanan pelanggan, selain memperjuangkan kemampanan demi masa depan yang lebih hijau dan bersih. Tumpuan utama kami adalah untuk mewujudkan model perniagaan yang mengutamakan kebajikan pekerja, pelanggan dan alam sekitar,” tambahnya lagi.

Sementara itu, dalam satu kenyataan berasingan, Ketua Pegawai Eksekutif Kumpulan Charles Brewer berkata syarikat itu beroperasi dalam persekitaran yang sangat mencabar serta akan terus mengharungi cabaran tersebut dengan memberi tumpuan kepada kos berubah, rasionalisasi rangkaian dan aliran kerja komersialnya.

“Melangkah ke hadapan, dengan cabaran yang mungkin akan berterusan, kami optimis tetapi berhati-hati dan menjangkakan keputusan yang lebih baik untuk kumpulan pada 2023,” katanya.


Kadar penularan Omicron di UK dua kali ganda dalam tiga hari

Dengan jangkitan varian Omicron meningkat dua kali ganda setiap tiga hari dan kerajaan melaksanakan semula sekatan yang telah dimansuhkannya, United Kingdom (UK) bersiap sedia untuk lonjakan baharu Covid-19 – tidak pasti sama ada jumlahnya kecil atau kembali ke hari gelap sebagaimana gelombang awal dahulu.

Setakat ini, jumlah kes Omicron – 817 disahkan pada Khamis, walaupun pegawai mengatakan angka sebenar mungkin jauh lebih tinggi – adalah kecil berbanding purata harian 48,000 kes Covid-19 baharu secara keseluruhan.

Namun Agensi Keselamatan Kesihatan memberi amaran bahawa jika kadar peningkatan baru-baru ini berterusan, “kami menjangkakan untuk melihat sekurang-kurangnya 50 peratus kes Covid-19 disebabkan oleh varian Omicron dalam dua hingga empat minggu akan datang.”

Bukti awal di Britain menyokong tentatif penemuan di tempat lain, terutamanya di Afrika Selatan, di mana varian baharu yang sangat bermutasi sudah tersebar luas.

Nampaknya ia adalah bentuk virus yang paling menular berbanding yang lain kes sebelumnya, namun menyebabkan jangkitan yang kurang teruk daripada varian terdahulu.

Sehingga kini, sekatan sosial lebih longgar berbanding kebanyakan negara lain di Eropah Barat, dan ramai warga Britain lazimnya keluar dan masuk ke Afrika Selatan, sekali gus bakal menjadikannya sebagai negara kaya pertama yang teruk diserang Omicron.

Pengarah Inisiatif Genomik Covid-19 di Institut Wellcome Sanger di Britain, Dr Jeffrey Barrett berkata data baharu itu menjelaskan satu perkara – “Ia akan merebak dengan sangat pantas, walaupun di negara yang mempunyai kadar vaksinasi yang sangat tinggi seperti UK.”

Anggaran semasa bahawa Omicron meningkat dua kali ganda setiap tiga hari, di negara di mana 70 peratus penduduk diberi vaksin sepenuhnya dan 32 peratus telah mendapat dos penggalak, sangat mengagumkan, katanya lagi.

“Kami tidak pernah melihat kadar pertumbuhan seperti itu sejak, saya fikir pada Mac 2020 apabila virus asal merebak dalam populasi yang benar-benar naif, apabila tiada seorang pun daripada kami benar-benar mengetahui apa-apa mengenainya,” katanya.

Walaupun secara keseluruhannya jangkitan Omicron kurang teruk, pakar memberi amaran bahawa jika ia membawa kepada lonjakan jumlah kes yang besar, walaupun peratusan kecil mereka mendapat sakit tenat, sekali lagi ia boleh menbanjiri hospital dan menyebabkan angka kematian meningkat.

Dr Barrett berkata beliau lebih bimbang dengan ancaman varian Omicron sekarang ini berbanding varian sebelumnya.

Britain juga mempunyai salah satu sistem paling teguh di dunia untuk penjujukan genom virus, sekali gus membolehkannya mengenal pasti dan menjejaki varian baharu lebih awal dan lebih teliti berbanding negara lain.

“Saya fikir kita sedang memerhati musim sejuk yang mengerikan,” kata Dr Peter English, bekas perunding kawalan penyakit berjangkit.

Masih banyak yang perlu dipelajari tentang varian itu, tetapi pakar mengatakan bahawa apa yang diketahui setakat ini membimbangkan.

Pada Rabu, Britain menggunakan strategi baharu sebagai tindak balas menangani varian Omicron, dengan menggesa orang ramai bekerja dari rumah jika perlu, mewajibkan pemakaian pelitup muka dan menguatkuasakan peraturan pasport vaksin untuk memasuki beberapa premis.

Langkah itu adalah sekatan dan protokol yang pernah dimansuhkan oleh Perdana Menteri Boris Johnson pada Julai lalu.


Kes cacar monyet di AS cecah lebih 10,000

Kes cacar monyet yang disahkan di Amerika Syarikat (AS) telah melebihi paras 10,000, mencecah 10,392 kes sehingga Rabu, menurut data terbaharu yang dikeluarkan oleh Pusat Kawalan dan Pencegahan Penyakit (CDC), agensi kesihatan awam kebangsaan negara itu.

Data CDC menunjukkan 1,391 kes cacar monyet yang disahkan telah dilaporkan pada Rabu, kali pertama CDC melaporkan lebih 1,000 jangkitan cacar monyet dalam satu hari sejak yang pertama dilaporkan pada 17 Mei.

Kes yang disahkan di negara itu masih menyumbang hampir 30 peratus daripada jumlah global sebanyak 31,800 kes setakat ini – walaupun penduduk negara itu hanya di bawah lima peratus daripada populasi dunia.

Pentadbiran Joe Biden pada Khamis lalu mengisytiharkan cacar monyet sebagai kecemasan kesihatan awam, lebih seminggu selepas Pertubuhan Kesihatan Sedunia (WHO) meletakkan wabak itu sebagai kecemasan global.

Pengkritik berkata pihak berkuasa AS bertindak terlalu perlahan dan tidak memenuhi permintaan untuk vaksin kerana bilangan kes terus meningkat.

Senator California Scott Wiener berkata kerajaan persekutuan boleh menyimpan stok vaksin Jynneos, vaksin cacar yang terbukti berkesan untuk cacar monyet.

Lebih daripada 1,800 kes cacar monyet telah dilaporkan di California setakat Rabu, menurut data Times serta Jabatan Kesihatan Awam negeri.

Doktor bimbang bahawa peningkatan penyebaran boleh mengakibatkan virus menjadi endemik dalam populasi haiwan liar, sekali gus bermakna hampir mustahil untuk dihapuskan sebagai penyakit baharu yang membimbangkan di AS.

“Apabila anda melihat pada kadar kenaikan, anda dapat melihat bahawa ia benar-benar menghampiri keluk eksponen. Dan malangnya, ia akan menjadi lebih sukar untuk mengawal … semakin tinggi angka ini,” kata Dr. Peter Chin-Hong, pakar penyakit berjangkit di UC San Francisco. – Agensi


Pemuda DAP Pahang bidas ahli PKR demonstrasi seperti samseng UMNO

Tindakan sekumpulan ahli PKR yang berdemontrasi di depan pejabat pusat khidmat Ahli Dewan Undangan Negeri (ADUN) DAP, Lee Chin Cheh dibidas seperti samseng UMNO.

Naib Ketua Pemuda DAP Pahang Chris Shan menyifatkan tindakan ahli PKR itu kerana tidak berpuas hati selepas Presiden PKR, Datuk Seri Anwar Ibrahim didesak letak jawatan sebagai tidak wajar dan dikutuk kerana menimbulkan provokasi.

“Saya mengutuk sekeras-kerasnya terhadap wakil-wakil PKR Pahang yang membawa keriuhan di Pejabat ADUN Kawasan Bilut pada petang semalam.

“Keriuhan ini kelihatan tiada beza dengan perangai samseng UMNO,” katanya dalam satu kenyataan hari ini lapor sebuah portal.

Shan berkata sekiranya tidak berpuas hati dengan kritikan Chin Cheh sekalipun, tidak wajar untuk mereka mencetuskan kekecohan seperti sebuah kumpulan samseng.

“Jika PKR Pahang tidak bersetuju dengan kenyataan YB Lee, maka mereka boleh menyangkal dan mengemukakan bukti untuk menunjukan tuduhan itu salah, dan bukannya membuat keriuhan secara besar-besaran seperti samseng,” katanya lagi.

Chin Cheh sebelum ini mempersalahkan Anwar berhubung prestasi hambar Pakatan Harapan (PH) pada Pilihan Raya Negeri (PRN) Melaka lalu, ia ekoran keputusannya keputusannya menerima pembelot UMNO sebagai calon PH.

Dalam pada itu, Shan berkata PKR sepatutnya mengkaji semula punca kekalahan di Melaka dan bukannya menghabiskan masa dengan mencetuskan provokasi sesama rakan parti.

Shan menegaskan bahawa Pemuda DAP Pahang akan terus menyokong Chin Chen dan keputusan untuk tidak menarik balik gesaannya.

Sementara itu, seorang Ahli Majlis Tertinggi (MT) UMNO Datuk Razlan Rafii tidak berpuas hati dengan kenyataan Pemuda DAP Pahang itu kerana diheret sama dalam pergolakan tersebut.

Pemimpin Umno menyatakan perasaan tidak puas hati apabila diheret sama dalam pergolakan DAP dan PKR Pahang berkaitan kedudukan Anwar Ibrahim sebagai pengerusi Pakatan Harapan (PH).

“Jangan salahkan UMNO dan membawa UMNO ke kancah pergaduhan PH,” kata beliau.

Razlan mengulas kenyataan Shan yang membandingkan tindakan ahli PKR yang membuat bantahan di luar pejabat ADUN Bilut itu seperti “samseng UMNO”.


Anwar harusnya malu dengan Sanusi : PAS

Perdana Menteri, Datuk Seri Anwar Ibrahim patut merasa malu dengan kematangan kepimpinan Menteri Besar Kedah, Datuk Seri Muhammad Sanusi Md Nor dalam melayani semua pemimpin di negeri itu tanpa pilih kasih.

Ketua Penerangan PAS, Khairil Nizam Khirudin berkata Sanusi mengagihkan peruntukan kepada wakil rakyat pembangkang di Kedah tanpa sebarang syarat.

Justeru kata Khairil Nizam, langkah kerajaan Kedah itu merupakan ‘tamparan’ kepada kerajaan pimpinan Anwar yang masih menyekat peruntukan kepada ahli Parlimen pembangkang sehingga hari ini.

“Anwar seharusnya malu dengan keterbukaan yang ditunjukkan oleh Sanusi yang memberi peruntukan tanpa syarat kepada semua ADUN Kedah sebaliknya perdana menteri masih lagi tidak terbuka untuk melakukan perkara yang sama kepada ahli Parlimen pembangkang.

“PAS ingin mengingatkan kerajaan Madani agar jangan sampai ahli-ahli Parlimen ini termasuk ke laporan Suhakam (Suruhanjaya Hak Asasi Manusia Malaysia) sebagai individu yang tidak mendapat hak asasi mereka sebagai wakil rakyat yang sah dipilih oleh rakyat,” katanya dalam satu kenyataan, hari ini.

Sebelum ini Anwar mengulangi kesediaannya memberi peruntukan kepada ahli Parlimen pembangkang namun ia perlu dimulakan dengan proses rundingan membabitkan kedua-dua pihak bagi menentukan parameter yang diluluskan.

Beliau yang juga Menteri Kewangan, berkata Ahli Parlimen pembangkang perlu bersedia untuk berdepan sebarang kebarangkalian, jika enggan berbuat demikian.

Pada 2 Mac lalu, ahli Parlimen kerajaan menegur Anwar berkait soal peruntukan kepada blok pembangkang yang masih disekat di mana Hassan Abdul Karim menggesa kerajaan berlaku adil kepada semua wakil rakyat.

Kata Ahli Parlimen Pasir Gudang itu kerajaan perlu berlaku adil kepada semua ahli Parlimen atau berisiko menjadikan rakyat sebagai mangsa jika peruntukan tidak diagihkan kepada wakil rakyat pembangkang.

Sebelum ini, Ahli Parlimen Perikatan Nasional (PN) kerap mempersoalkan mengenai peruntukan wakil rakyat yang masih belum diterima mereka, berbanding amalan pemberian peruntukan secara adil kepada ahli Parlimen kerajaan dan pembangkang ketika Tan Sri Muhyiddin Yassin dan Datuk Seri Ismail Sabri Yaakob menjadi Perdana Menteri.

“Dalam pembentangan Belanjawan Kedah lalu, menteri besar mengumumkan peruntukan untuk Adun pembangkang setahun RM50,000 dan RM2,000 setiap bulan untuk pengurusan pusat khidmat wakil rakyat,” katanya.


Padah sebar berita palsu Covid-19, suri rumah dan guru tuisyen didakwa

Dua individu, seorang suri rumah di Perlis dan seorang guru tuisyen di Johor di Mahkamah Sesyen hari ini selepas menyebarkan berita palsu berhubung jangkitan Covid-19 dan vaksin virus.

Norjannah Rusli, 28, seorang suri rumah di Perlis didenda RM5,000 atau penjara lima bulan oleh Mahkamah Sesyen Kangar selepas mengaku bersalah atas pertuduhan menyebarkan berita palsu berhubung wabak itu menggunakan perkhidmatan status WhatsApp dengan niat untuk menyebabkan ketakutan dan kebimbangan kepada orang awam.

Ibu kepada dua anak itu melakukan kesalahan itu di sebuah rumah di Jalan Pauh, Kampung Belukar, Arau, pada 10.31 pagi 18 April lepas.

Pertuduhan dilakukan mengikut Seksyen 4(1) Ordinan Darurat (Kuasa-Kuasa Perlu) (No.2) 2021 yang memperuntukkan hukuman denda maksimum RM100,000 atau boleh dihukum penjara sehingga tiga tahun atau kedua-duanya.

Hakim Musyiri Peet menasihati wanita itu agar lebih bertanggungjawab ketika pandemik Covid-19 melanda negara.

Pendakwaan dikendalikan Pengarah Pendakwaan Negeri (PPN) Perlis Mohd Nordin Ismail manakala tertuduh diwakili peguam Zuhair Ahmad Zakuan yang dibantu peguam daripada Yayasan Bantuan Guaman Kebangsaan (YBGK) Siti Hajar Che Ahmad.

Pada 20 April lepas, Bernama melaporkan Jabatan Pendidikan Negeri (JPN) Perlis membuat laporan polis berhubung maklumat tular di media sosial mendakwa sembilan pelajar di sebuah sekolah menengah disahkan positif Covid-19, yang mengundang rasa panik ibu bapa serta pelajar di sekolah seluruh negeri.

Sementara itu di Johor, seorang guru di pusat tuisyen Mohd Nazaruddin Yusoff, 50, mengaku tidak bersalah di Mahkamah Sesyen Johor Bahru atas pertuduhan menerbitkan berita tidak benar berhubung kematian akibat vaksin COVID-19 menggunakan aplikasi Facebook menerusi profil “Mohd Nazaruddin Yusoff”.

Lelaki berkenaan didakwa melakukan kesalahan itu dengan niat sama dan dituduh atas seksyen serupa.

Dia dituduh melakukan kesalahan itu di Pejabat Pengurusan Ibu Pejabat Polis Daerah Pontian pada 11.50 pagi, 21 April lepas.

Hakim Ahmad Fuad Othman membenarkan Mohd Nazaruddin yang tidak diwakili peguam diikat jamin RM8,000 dengan seorang penjamin dan menetapkan 7 Julai ini untuk sebutan semula kes.

Kes dikendalikan PPN Johor Tengku Amir Zaki Tengku Abdul Rahman.


Agus pertahan langkah J-KOM masuk ke universiti

Langkah Jabatan Komunikasi Komuniti (J-KOM) masuk ke universiti dipertahankan bos agensi tersebut, Prof Datuk Dr Mohammad Agus Yusof.

Agus berkata ia bukan menjadi satu kesalahan masuk ke universiti dengan mengadakan program Jelajah Ikon Madani dan menafikan ia mempunyai kepentingan politik seperti didakwa setengah pihak.

“Hasrat kami masuk UiTM (Universiti Teknologi MARA) atau universiti lain menyantuni pelajar bukan untuk kepentingan politik atau berkempen supaya menyokong parti A atau parti B. J-KOM tahu batas-batas yang boleh dimainkan, kecuali untuk mempertahankan dasar kerajaan.

“J-KOM menjadi saluran komunikasi dua hala di antara kerajaan dan rakyat, termasuk mahasiswa dengan penyaluran maklumat tepat, sahih serta bijaksana. Kami harus memainkan peranan ini dengan proaktif.

“Tambahan pula, hari ini ada pihak kata J-KOM terlalu lembab dalam menyampaikan idea dan gagasan besar Perdana Menteri. Kita akui jadi J-KOM perlu memulakan langkah ini dan bertindak agresif,” katanya dipetik laporan BH.

Beliau berkata demikian selepas merasmikan program itu di UiTM Cawangan Negeri Sembilan, Kampus Rembau, di sini, hari ini.

UiTM Kampus Rembau lokasi pertama program terbabit dan dihadiri kira-kira 1,000 pelajar institusi pendidikan tinggi (IPT) sekitar negeri tersebut.

Katanya, pandangan itu tidak betul kerana program berkenaan adalah untuk menjelaskan dasar kerajaan dan konsep Malaysia Madani cetusan idea Perdana Menteri, Datuk Seri Anwar Ibrahim.

Agus berkata, J-KOM tidak akan mengambil alih atau memainkan tugas pihak penerangan Jabatan Perdana Menteri (JPM) kerana ia ada fungsi dan skop tersendiri, namun saling bekerjasama dengan Jabatan Penerangan dan Jabatan Media Pejabat Perdana Menteri (PMO).

“Tiada pertindihan tugas antara satu sama lain, tetapi antara kami saling melengkapi. Walaupun pergerakan kami (J-KOM) dilihat perlahan berbanding agensi lain, tapi akan bergerak lebih laju selepas ini kerana baru tiga bulan.

“Ini Jelajah Ikon Madani pertama, ada lima lagi program selepas ini. Kita akan perbaiki segala kelemahan ke arah yang lebih baik,” katanya menambah, pihaknya akan mengetengahkan tokoh berbeza sebagai ikon, termasuk dari bidang sukan, usahawan, akademik, politik dan lain-lain bersesuaian,” ujarnya lagi.


Seorang lagi pegawai menteri ditahan SPRM: Laporan

Semalam, media melaporkan berhubung penahanan melibatkan seorang Menteri DAP oleh pihak berkuasa, Suruhanjaya Pencegahan Rasuah Malaysia (SPRM).

Menurut laporan media terbaharu hari ini, seorang lagi pegawai kepada Menteri Sumber Manusia V Sivakumar ditahan SPRM yang disahkan oleh pihak berkuasa itu.

“Ya, seorang pegawai ditahan dan direman tapi saya tak pasti (buat masa ini) berapa hari,” kata Ketua Pesuruhjaya SPRM, Tan Sri Azam Baki menurut laporan Malaysiakini.

Penahanan terbaru hari ini menjadikan sudah ada dua pegawai kepada Ahli Parlimen Batu Gajah itu disiasat agensi penguatkuasa berkenaan.

Semalam SPRM menahan seorang pegawai kanan Sivakumar, selain seorang ahli peniaga dari Ipoh berkaitan dengan dakwaan rasuah yang melibatkan sebuah agensi pengambilan pekerja asing.

Difahamkan siasatan SPRM bertumpu kepada individu lain dalam kementerian dan agensi berkaitannya.


Polis tahan 3 warga Indonesia bantu siasat pembunuhan seorang lelaki Bangladesh

Tiga lelaki warga Indonesia termasuk seorang pemastautin tetap ditahan bagi membantu siasatan berkaitan kes pembunuhan seorang lelaki warga Bangladesh dimana mayatnya ditemui di tepi Jalan Sepang-Salak Jumaat lalu.

Ketua Polis Daerah Sepang ACP Wan Kamarul Azran Wan Yusof berkata kesemua individu berusia antara 24 dan 50 tahun ditahan dalam satu serbuan kira-kira 1 pagi tadi di Padang Jawa, Shah Alam, lapor Bernama.

Wan Kamarul Azran berkata menerusi risikan polis, mangsa berumur 25 tahun, mempunyai seorang teman wanita warga tempatan yang pernah berkahwin dengan seorang warga asing dan mempunyai tiga orang anak.

Tambahnya lagi, wanita tersebut diceraikan suaminya pada Ogos 2021 setelah dia diapati berkawan dengan mangsa sewaktu bekas suaminya itu pulang ke Indonesia susulan dari pelaksanaan Perintah Kawalan Pergerakan (PKP).

Mangsa ditemui Jumaat lalu di tepi Jalan Sepang Salak dengan kesan kecederaan di perut serta tangan terikat dengan wayar kabel.

Wan Kamarul Azran berkata pembunuhan mangsa dipercayai bermotifkan cemburu dan dendam.


Covid-19: Varian Delta ganas, perkara yang perlu anda tahu

Varian Delta menghantui dunia dalam tempoh tiga bulan terakhir ini. Virus SARS-CoV-2 jenis inilah yang menjadi penyebab lonjakan jangkitan baharu Cocid-19 di pelbagai negara.

Menurut rekod WHO, sehingga 16 Jun lalu, varian ini telah tersebar hingga lebih 80 buah negara, sedangkan virus ini baru dikesan pada akhir tahun 2020 di India.

Varian yang memiliki nama lain iaitu B.1.617.2 sewaktu pertama kali dikesan pada akhir tahun 2020 di India. Selang empat bulan selepas ia dikesan, varian ini menjadi penyebab gelombang jangkitan COVID-19 di India.

Menurut Ketua Unit dan Pakar Perunding Kecemasan Hospital Pakar KPJ Johor, Prof Dr Rashidi Ahmad, genetik virus varian merubah struktur dan kelakuan virus asal dan keberkesanan vaksin yang sedia ada.

“Sebagai contoh, jangkitan virus Alpha dan Delta  cepat merebak dan menyebabkan simptom yang teruk dan terpaksa dirawat di hospital. Di United Kingdom, data statistik menunjukkan 90 peratus kes jangkitan disebabkan oleh varian Delta dan Alpha .

“Kebolehjangkitan varian Delta varian adalah 55 peratus berbanding Alpha  dan kebolehjangkitan Alpha varian pula adalah 50 peratus berbanding virus Covid-19 asal. Perkara yang lebih mengejutkan ialah varian Delta  menyebabkan kadar kematian 64 peratus lebih tinggi daripada virus asal.

“Di Brazil, varian Gamma menyebabkan kadar jangkitan Covid-19 mendadak naik dalam kalangan orang muda berbanding dengan orang tua sebelumnya. Kadar kematian juga meningkat tiga kali ganda berbanding jangkitan Covid-19 asli,” jelasnya kepada Utusan Malaysia.

Mengulas langkah pencegahan varian ini, beliau memberitahu, menghalang penyebaran covid-19 adalah kaedah yang paling utama.

Justeru, patuhilah saranan doktor dan kerajaan agar melakukan penjarakan sosial sekurang-kurangnya satu meter, sentiasa membasuh tangan dengan sabun atau menggunakan sanitizer, pakai topeng pembedahan atau N95 dan elakkan berada di tempat yang sesak dengan orang ramai.

“Masyarakat digalakkan untuk menerima vaksin terutama mereka yang berisiko tinggi seperti orang-orang tua dan mereka yang mempunyai penyakit kronik terutama kencing manis, darah tinggi dan sakit jantung. Peranan vaksin bukan untuk halang jangkitan. Vaksin adalah untuk kita memiliki sistem imun yang kuat supaya sekiranya kita dijangkiti, gejala tidak teruk.

Walaubagaimanapun jika program suntikan vaksinasi penduduk Malaysia berjaya mencapai lebih daripada 80 peratus, ia mampu mengurangkan penularan wabak ini bahkan kadar penggunaan atau beban sistem kesihatan negara juga akan berkurangan,” katanya.

Dalam pada itu, Dr. Rashidi menyokong usaha kerajaan  membangunkan dua jenis vaksin menggunakan teknologi sama seperti penghasilan vaksin Pfizer-BioNTech dan Sinovac.

“Ia satu tindakan yang wajar dan bijaksana demi memastikan kesejahteraan dan kelestarian hidup penduduk Malaysia. Malaysia tidak sepatutnya semata-mata bergantung harap atau belas ihsan peruntukkan vaksin daripada negara pengeluar. Ini kerana vaksin keluaran negara kita lebih murah dan kemungkinan lebih selamat, sesuai dan efektif khusus kepada penduduk Malaysia itu sendiri.

“Selain itu, Malaysia sudah mempunyai pakar-pakar dalam bidang virologi dan immunologi daripada Universiti dan makmal termaju dan moden seperti “Institute for Medical Research (IMR)” di Setia Alam,” jelasnya.

Beliau turut menggalakkan orang ramai mendaftar segera untuk program vaksin. Ini kerana keengganan orang ramai  untuk menerima vaksin yang ditawarkan boleh membahayakan nyawa jika terdedah kepada virus Covid-19 ketika menanti vaksin impian anda. Perumpamaan sikap ini ialah ibarat mendengar guruh di langit, air tempayan dicurahkan. Hasilnya ialah yang dikejar tak dapat, yang dikendong berciciran.

“Persepsi kerajaan kita ketika ini ialah berdasarkan keperluan yang mendesak  iaitu mempertahankan sistem kesihatan dan perubatan negara yang semakin meruncing, menyekat penularan Covid-19 dalam kalangan masyarakat, mengurangkan kadar kematian yang tinggi dan memulihkan ekonomi negara yang semakin merosot.

“Ini penting  untuk memastikan seluruh rakyat menerima vaksin agar imuniti kelompok dapat tercapai secepat mungkin dan seluruh rakyat Malaysia boleh menjalani kehidupan seperti sebelum pandemik dengan sedikit perubahan norma baru ini,” jelasnya.


Perancis larang individu lengkap vaksinasi, negatif Covid masuk restoran, pusat beli-belah

Ketika beberapa negara termasuk Malaysia merancang memberi sedikit kelonggaran kepada individu yang telah divaksin, lain pula dengan langkah diambil Perancis terhadap mereka yang diuji negatif atau telah melengkapkan dua dos suntikan vaksin Covid-19.

Dalam satu pengumuman, Presiden Perancis Emmanuel Macron berkata individu yang telah divaksin atau diuji negatif Civid-19 kini dilarang masuk ke restoran, kafe dan pusat beli-belah.

Langkah itu terkandung dalam pakej peraturan baharu diumumkan hari ini dalam usaha Perancis mengekang gelombang baharu penularan Covid-19, terutama varian yang cepat menular di negara itu.

Katanya memaksimumkan proses vaksinasi adalah kunci untuk mengelak daripada seluruh negara diletakkan semula di bawah perintah sekatan atau ‘lockdown’ pada masa depan.

“Perancis sedang berdepan penularan semula wabak Covid-19 yang meluas di seluruh wilayahnya,” katanya menerusi televisyen.

Sambil memberi amaran bahawa gelombang baharu bakal menyebabkan pertambahan kemasukan ke hospital pada Ogos ini, Macron berkata;

“Persamaannya mudah. Lebih banyak vaksinasi, ruang untuk virus menular semakin sempit.”

Kira-kira 40 peratus daripada populasi Perancis telah menerima dua dos vaksin Covid-19, jumlah yang dikatakan lebih rendah berbanding negara-negara jirannya.

Sejak beberapa minggu lalu, rakyat Perancis beranggapan virus itu sudah tidak menjadi ancaman, dan mereka menangguhkan jadual menerima suntikan vaksin sehingga selepas percutian.

Macron juga mengumumkan suntikan dos ketiga vaksin Covid-19 akan diberikan mulai September kepada individu yang sudah menerima dos pertama dan kedua tahun ini.

Pengumuman itu dibuat tatkala Pertubuhan Kesihatan Sedunia (WHO) mengecam tindakan negara-negara kaya yang memberi membenarkan suntikan dos ketiga, sedangkan masih banyak negara memerlukan vaksin Covid-19.

Jangkitan Covid-19 di Perancis meningkat semula dua minggu lalu, susulan penularan varian Delta. – Agensi


Penyokong UMNO pakai baju-T Perikatan Nasional iring Shahidan

‘Warlord’ UMNO Datuk Seri Shahidan Kassim, yang digugurkan daripada senarai calon Barisan Nasional (BN) bagi Pilihan Raya Umum Ke-15 (PRU-15) pada 19 November ini, tiba di Politeknik Tuanku Syed Sirajudin di Arau, dengan diiring sekumpulan besar penyokong UMNO, tetapi semuanya memakai baju-T Perikatan Nasional (PN).

Penyokong Shahidan jauh mengatasi pencabarnya daripada Pakatan Harapan (PH), Gerakan Tanah Air (GTA), malah BN dipimpin UMNO, yang turut berkumpul di luar kolej yang berperanan sebagai pusat penamaan calon pagi ini (Sabtu, 5 November 2022).

Shahidan, yang berdiri di hadapan kumpulan itu, tersenyum lebar ketika penyokongnya melaungkan “Hidup PN” berulang kali.

Ini mendorong penyokong saingan PH untuk melaungka “Reformasi”.

Suasana riuh berterusan sehinggalah anggota keselamatan melangkah masuk untuk meningkatkan jarak antara kedua-dua penyokong bagi mengelak keadaan menjadi semakin tidak terkawal.

Shahidan menyeberang kepada PN selepas pucuk pimpinan UMNO menafikan usahanya untuk bertanding semula di kerusi Parlimen Arau, awal minggu ini.

Tiga pencabarnya yang diketahui setakat ini ialah Datuk Rozabil Abd Rahman daripada BN; Fathin Amelia Fazlie (PH); dan Abdul Razak Abdul Khalek (GTA).

Pencalonan bagi merebut 222 kerusi Dewan Rakyat dibuka secara rasmi pada jam 9 pagi hingga 10 pagi di seluruh negara hari ini.


1,453 kes baharu, dua kematian

Jumlah jangkitan baharu Covid-19 di seluruh negara dalam tempoh 24 jam semalam (Ahad, 9 Oktober 2022) turun lagi kepada 1,453 kes, termasuk lapan kes import, berbanding 1,627 kes yang direkodkan pada Sabtu, lapor Kementerian Kesihatan (KKM).

Angka itu menjadikan jumlah kumulatif positif Covid-19 sejak Januari 2020 hingga semalam meningkat kepada 4,854,976 kes, dengan 4,795,804 pesakit telah sembuh, termasuk 1,800 yang pulih semalam.

Menurut data laman sesawang Github KKM, daripada jumlah kes baharu itu, 1,034 kes melibatkan individu yang telah menerima suntikan dos penggalak; 262 kes (penerima dua dos); 150 kes (individu tidak divaksinasi); dan tujuh kes (individu belum lengkap divaksinasi).

Sementara itu data laman sesawang KKMNOW pula menunjukkan sehingga kini 22,772 kes masih aktif, turun berbanding 23,121 kes yang dilaporkan sehingga Sabtu.

Daripada jumlah itu, 21,768 pesakit masih menjalani kuarantin di rumah (22,115 pesakit pada Sabtu); 967 dirawat di hospital (963 Sabtu); dan 37 pesakit dimasukkan ke unit rawatan rapi (43 Jumaat), dengan 22 daripadanya memerlukan alat bantuan pernafasan (27 Jumaat).

Tiada pesakit yang kini ditempatkan untuk menerima rawatan di Pusat Kuarantin dan Rawatan Covid-19 Bersepadu (PKRC).

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu KKM juga melaporkan dua pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau ‘brought in death’ (BID).

Kedua-dua pesakit meninggal dunia di Melaka menjadikan jumlah kematian akibat Covid-19 sejak Mac 2020 hingga semalam meningkat kepada 36,400 pesakit Covid-19 telah meninggal dunia, termasuk 7,741 kes BID.


Zahid sindir KJ masih wajibkan pakai pelitup muka fasa peralihan endemik

Presiden UMNO Datuk Seri Ahmad Zahid Hamidi hari ini menyindir Menteri Kesihatan Khairy Jamaluddin berhubung pengumuman bahawa memakai pelitup muka masih diwajibkan, tatkala negara akan mula beralih kepada fasa endemik Covid-19.

Dalam ucapan politik di flat Larkin Perdana, Zahid sebaliknya memberitahu Khairy supaya melihat bagaimana negara lain menangani situasi Covid-19 dan mencadangkan Malaysia tidak perlu meneruskan arahan wajib memakai pelitup muka.

“Apabila saya pergi ke Jerman, ia adalah sebaliknya. Orang ramai tidak perlu memakai pelitup muka mereka di luar,” kata Zahid seperti dilapor MalayMail, hari ini.

Memetik laporan itu, di sebalik dakwaan Zahid itu, pemakaian pelitup muka masih diwajibkan di Jerman dan akan diteruskan sebagai salah satu langkah asas yang akan kekal walaupun kebanyakan sekatan akan ditarik balik pada 20 Mac.

Saluran berita Jerman The Local memetik tinjauan di seluruh negara itu, di mana 52 peratus responden Jerman berkata mereka akan terus memakai pelitup muka walaupun arahan ditarik balik, dengan 79 peratus mengatakan mereka akan terus berbuat demikian dalam pengangkutan awam dan 76 peratus di kedai.

Memetik MalayMail, Zahid berkata:

“Mengapa kita masih perlu memakai pelitup muka di luar selepas perintah kawalan pergerakan tamat? Mengapa kita perlu bernafas dalam nafas kita sendiri di luar?.”

“Saya cadangkan Khairy melawat negara lain untuk melihat bagaimana mereka melakukannya,” katanya sambil ketawa.

Kira-kira 100 penyokong Barisan Nasional kemudian mencemuh selepas Zahid bertanya kepada mereka sama ada mereka mahu terus memakai pelitup muka.

Antara negara yang telah menghapuskan pemakaian pelitup muka adalah Amerika Syarikat, Iceland, Itali dan Korea Selatan.

Di kebanyakan negara di mana sekatan telah dilonggarkan, pelitup muka masih diperlukan di tempat yang sesak atau di dalam rumah, atau bagi mereka yang tidak divaksinasi.

Semalam, Perdana Menteri Datuk Seri Ismail Sabri Yaakob mengumumkan bahawa dalam melalui fasa peralihan endemik, pelitup muka kekal diperlukan di kawasan awam.

Pada Isnin, Suruhanjaya Pilihan Raya (SPR) membenarkan penceramah membuka pelitup muka ketika berkempen pada Pilihan Raya Negeri (PRN) Johor.


Isu ziarah gereja: Polis akan panggil Hannah Yeoh untuk dirakam keterangan

Selepas kontroversi program Ziarah Gereja sebelum ini, Hannah Yeoh akan dipanggil pihak polis untuk diambil keterangan bagi membantu siasatan susulan laporan yang dibuat beberapa individu terhadapnya baru-baru ini.

Program Ziarah Gereja dianjur sebuah pertubuhan pertubuhan bukan kerajaan (NGO), yang bernaung di bawah Kementerian Belia dan Sukan (KBS) baru-baru ini mendapat perhatian banyak pihak, ia bagaimanapun dibatalkan pada Sabtu lalu.

Ketua Polis Daerah Sentul, Asisten Komisioner Beh Eng Lai, berkata pihaknya akan memanggil Hannah dalam masa terdekat.

“Kita juga akan merakam keterangan Chegubard (Badrul Hisham Shaharin), hari ini bagi membantu siasatan.

“Kita sudah merakam keterangan tiga individu, yang terdiri daripada pengadu dan dua wakil NGO bagi membantu siasatan,” katanya menurut laporan BH.

Eng Lai berkata, setakat ini, pihaknya menerima dua laporan polis berkaitan isu berkenaan.

Semalam, Ketua Polis Kuala Lumpur, Datuk Azmi Abu Kassim, mengesahkan pihaknya sudah membuka satu kertas siasatan berhubung penganjuran program ‘Jom Ziarah Gereja’.

Beliau berkata, walaupun program itu sudah dibatalkan, pihaknya menerima satu laporan polis berhubung program berkenaan.

Untuk rekod, program itu adalah satu inisiatif bawah ‘Projek Artikel 11’ diterajui Impact Malaysia, iaitu NGO yang bernaung di bawah KBS.

Inisiatif program itu dikatakan bertujuan membuka minda belia Malaysia mengenai budaya dan kepercayaan pelbagai bangsa melalui lawatan serta aktiviti sukarelawan di Lembah Klang.

Program yang dijadualkan berlangsung di Gereja The Church of Our Lady of Lourdes, Klang, bagaimanapun dibatalkan oleh pihak penganjur.


16 maut pesawat terhempas di tengah Russia

Enam belas penumpang, termasuk ahli payung terjun bebas, terbunuh setelah pesawat dinaiki terhempas di tengah Russia hari ini.

Pesawat L-410 Turbolet dinaiki 22 individu terhempas kira-kira jam 9.23 pagi waktu tempatan di wilayah Tatarstan, dengan 16 terbunuh dan enam selamat.

Pesawat itu dilaporkan menghadapi masalah enjin sebelum melakukan pendaratan kecemasan di kawasan dipenuhi longgokan kayu balak.

Gambar yang disiarkan oleh kementerian menunjukkan pesawat itu pecah dua dengan muncungnya lekuk teruk.

Enam yang terselamat dimasukkan ke hospital, lapor agensi berita Interfax.

Pesawat milik Persatuan Sukarela untuk Bantuan Tentera Darat, Penerbangan dan Tentera Laut Russia, sering digunakan untuk penerbangan jarak dekat.

Awal tahun ini, dua pesawat L-410 juga terbabit dalam nahas maut di Russia. – Agensi


Lima jalan di KL ditutup, dilencongkan akibat banjir

Lima laluan di sekitar pusat bandar Kuala Lumpur masih ditutup dan dilencongkan setakat 1 tengah hari ini akibat banjir yang melanda ibu negara sejak semalam.

Ketua Jabatan Siasatan dan Penguatkuasaan Trafik Kuala Lumpur ACP Sarifudin Mohd Salleh berkata laluan berkenaan melibatkan Jalan Tuanku Sultan Abdul Halim, Jalan Rahmat, Jalan Sentul Manis, Jalan Pahang Barat dan Terowong Smart, menurut laporan Bernama.

Menurutnya, proses pembersihan jalan sedang giat dijalankan dan pengguna dinasihat menggunakan Jalan Tun Razak untuk ke pusat bandar.

“Polis ingin menasihatkan pengguna jalan raya agar mengelak daripada menggunakan atau melalui jalan yang terlibat dengan lencongan dan penutupan serta patuhi arahan anggota bertugas bagi memastikan keadaan lalu lintas sentiasa lancar dan terkawal.

“Orang ramai yang mempunyai sebarang pertanyaan atau maklumat, boleh menghubungi Balai Polis Trafik Jalan Tun H.S.Lee di talian 03-2071 9999 atau Hotline JSPT Kuala Lumpur di talian 03-20260267/69 atau mana-mana balai polis yang berhampiran,” katanya dalam kenyataan hari ini.

Keadaan hujan berterusan sejak dua hari lepas menyebabkan sebahagian besar laluan utama di sekitar pusat bandar dinaiki air bermula lewat malam tadi.

Antara kawasan yang ditenggelami air akibat limpahan Sungai Gombak adalah Dataran Merdeka dan sebahagian besar hadapan bangunan Sultan Abdul Samad dan Jalan Raja di sini.


Tujuh minggu tempoh masa dapat permit kenderaan masuk Singapura

Kenderaan pendafyaran asing yang ingin masuk ke Singapura perlu menunggu sehingga tujuh minggu untuk mendapatkan kelulusan permit masuk, berikutan lonjakan dalam permohonan setelah pintu sempadan Malaysia-Singapura dibuka 1 April lalu.

Pihak Berkuasa Pengangkutan Darat Singapura (LTA) pada Jumaat (8 April) berkata agensi itu menerima kira-kira 76,000 permohonan permit masuk kenderaan (VEP) setakat Khamis.

Jumlah itu lebih enam kali ganda purata mingguan sebelum sempadan darat ditutup pada Mac 2020, kata LTA.

“Untuk keselamatan semua pengguna jalan raya di Singapura, LTA melakukan semakan menyeluruh terhadap dokumen sokongan yang dikemukakan untuk permohonan permit masuk kenderaan dan pembaharuan, termasuk menyemak insurans kenderaan yang sah,” kata LTA.

“Berdasarkan jumlah permohonan yang diterima ketika ini, masa pemprosesan adalah kira-kira tujuh minggu,” kata LTA sambil menjelaskan semua pemohon dimaklumkan mengenai tempoh masa itu ketika menyerahkan dokumen.

Bulan lalu, LTA menasihatkan pengembara merancang sekurang-kurangnya dua minggu lebih awal daripada tarikh perjalanan mereka yang dimaksudkan untuk memberi masa yang mencukupi untuk permohonan dan kelulusan VEP.

LTA berkata pihaknya mungkin mengambil masa yang lebih lama untuk memproses permohonan VEP dalam tempoh ini berikutan jangkaan peningkatan dalam permintaan.

VEP yang sah diperlukan bagi sesiapa yang memandu kenderaan asing di Singapura. Kad Autopass, yang merupakan kad nilai tersimpan untuk kenderaan ini, berfungsi sebagai permit masuk kenderaan elektronik.

Pemandu kenderaan mesti memohon untuk VEP dalam talian melalui laman web OneMotoring LTA dan menerima e-mel kelulusan sebelum mereka dibenar melakukan perjalanan. – Agensi


Premier ganti Ketua Menteri Sarawak

Dewan Undangan Negeri (DUN) Sarawak hari ini meluluskan Rang Undang-undang Perlembagaan Negeri Sarawak (Pindaan) 2022 yang mengandungi klausa untuk menukar gelaran jawatan ‘Ketua Menteri’ kepada ‘Premier’.

Dibentangkan oleh Menteri Pelancongan, Industri Kreatif dan Seni Persembahan negeri Datuk Seri Abdul Karim Rahman Hamzah, rang undang-undang itu diluluskan dengan majoriti lebih dua pertiga apabila 67 ahli dewan menyokongnya dengan enam menentang, lapor Bernama.

Abdul Karim berkata pindaan itu seiring pindaan Perlembagaan Persekutuan yang berkuat kuasa minggu lepas.

Semasa menjelaskan penggunaan ‘Premier’ bagi menggantikan ‘Ketua Menteri’ di bawah Perkara 6(3) Perlembagaan Sarawak, beliau berkata ia sama seperti yang diamalkan oleh negara-negara Komanwel lain.

“Ketua Persekutuan digelar sebagai Perdana Menteri dan Ketua Wilayah membentuk Persekutuan digelar Premier manakala subwilayah atau negeri lain diketuai oleh Ketua Menteri,” katanya

Turut dicadangkan dalam rang undang-undang itu adalah gelaran ‘Menteri Muda’ dipinda kepada ‘Timbalan Menteri’.

Abdul Karim berkata pindaan gelaran jawatan itu perlu memandangkan tanggungjawab yang mereka pegang dan laksanakan.

“Nama jawatan ‘Menteri Muda ’ ditukar kepada ‘Timbalan Menteri’ untuk lebih mencerminkan fungsi dan tanggungjawab mereka,” katanya.

Sementara itu, Datuk Seri Tiong King Sing (GPS-Dudong) ketika membahaskan rang undang-undang itu berkata Sarawak perlu berusaha untuk mendapatkan lebih banyak kuasa autonomi dengan meluluskan resolusi yang sesuai atau meminda bahagian lain yang berkaitan dalam Perlembagaan Negeri.

“Perkara melibatkan kepentingan dan hak rakyat Sarawak perlu diutamakan. Begitu juga perkara yang melibatkan pendapatan isi rumah, peluang pekerjaan dan pembangunan infrastruktur di Sarawak,” katanya.

Chong Chieng Jen (PH-Padungan) pula membangkitkan isu istilah ‘Premier’ dalam rang undang-undang itu yang boleh mengelirukan apabila diterjemahkan ke dalam Bahasa Malaysia.

Beliau berkata dewan itu perlu membuat pendirian untuk mewujudkan istilah standard untuk gelaran ini dalam Bahasa Malaysia sebelum meneruskan untuk meluluskan rang undang-undang itu.

Baru Bian (PSB-Ba’Kelalan) dalam perbahasannya berkata rang undang-undang itu tidak mengikut perlembagaan kerana Perlembagaan Persekutuan pada masa ini merujuk ketua eksekutif Sarawak sebagai Ketua Menteri dan tiada mana-mana dalam undang-undang tertinggi negara bahawa jawatan itu disebut sebagai ‘Premier’ .

“Adalah lebih baik untuk mengambil langkah konkrit yang akan memberi manfaat kepada Sarawak dan rakyat Sarawak dengan ketara, daripada tergesa-gesa menukar nama yang mungkin membawa sedikit kepuasan diri tetapi akhirnya boleh dikritik kerana tidak mengikut perlembagaan,” katanya.

Fazzruddin Abdul Rahman (GPS-Tupong) berkata penukaran gelaran itu akan memberikan pengiktirafan ketua eksekutif Sarawak berbanding Ketua Menteri Melaka dan Pulau Pinang.

“Apa yang lebih penting adalah semangat di sebalik pengenalan perkataan atau gelaran baharu ini untuk menandakan perbezaan tiga rakan yang membentuk Malaysia,” tambahnya.


Anwar pertahan UMNO, sokong Saifuddin batal keputusan ROS

Datuk Seri Anwar Ibrahim hari ini (Khamis, 9 Mac 2023) mempertahankan UMNO – parti yang memecatnya pada 1998 – setelah Menteri Dalam Negeri, Senator Datuk Seri Saifuddin Nasution Ismail untuk memberikan pengecualian kepada UMNO berhubung peruntukan Akta Pertubuhan 1966.

Anwar juga mendedahkan dia, sebagai Perdana Menteri dan Menteri Kewangan, telah membatalkan keputusan yang dibuat oleh penjawat awam sebelum ini.

“Umpamanya dulu pegawai diarah untuk beri kontrak ikut rundingan terus. Saya override, saya fikir lebih baik kita guna proses tender terbuka supaya lebih telus,” katanya kepada media di Kuala Lumpur, lapor Mkini.

Dalam kes UMNO dan Saifuddin, Anwar berkata undang-undang memerlukan Jabatan Pendaftaran Pertubuhan (ROS) mesti merujuk kepada menteri dan undang-undang memberikan kuasa tertentu kepada menteri.

“Menteri telah menjelaskan perkara itu,” katanya.

Kerajaan menjadi tumpuan selepas Saifuddin mendedahkan bahawa dia menggunakan Seksyen 70 Akta Pertubuhan 1966 untuk menghalang UMNO daripada dibatalkan pendaftarannya.

Walaupun Saifuddin tidak memberi butiran terperinci apabila disoal Ahli Parlimen Perikatan Nasional (PN) di Dewan Rakyat, banyak spekulasi bahawa perkara itu berkaitan dengan ROS yang tidak membenarkan UMNO menyekat dua jawatan teratasnya dipertandingkan.

Menurut Perkara 9.3 Perlembagaan UMNOI, 32 jawatan kepimpinan dalam parti – termasuk dua teratas – tertakluk kepada pemilihan setiap tiga tahun.

Bagaimanapun, Perhimpunan Agung UMNO pada Januari memutuskan bahawa dua jawatan teratas tidak seharusnya dipertandingkan.

Setelah gagal menjawab dengan jelas di Dewan Rakyat semalam, Saifuddin memberitahu bahawa jalan yang sesuai untuk mencabar keputusannya adalah di mahkamah.

Saifuddin berkata tindakan menggunakan peruntukan itu bukan keputusan peribadinya, sebaliknya ia telah mengambil kira semua proses yang dijalankan RoS, UMNO serta pandangan pegawai di Kementerian Dalam Negeri (KDN).


Rayuan kes SRC, “peluang” Najib pertahankan 307 alasan

Hari ini bermula prosiding rayuan Datuk Seri Najib Razak dan ini menjadi “peluang” yang perlu digunakan bekas perdana menteri itu dengan sebaiknya untuk mempertahankan 307 alasan dalam kes penyelewengan dana SRC International Sdn Bhd.

Prosiding rayuan di Mahkamah Rayuan ini akan berakhir pada 22 April sebelum penghakiman penuh diputuskan untuk sama ada membebaskan Najib atau mengekalkan hukuman yang dijatuhkan di Mahkamah Tinggi Kuala Lumpur.

Najib ketika ini masih lagi Ahli Parlimen Pekan yang sah, bagaimanapun beliau tidak boleh memegang sebarang jawatan atau bertanding mana-mana jawatan dalam parti atau pertubuhan selagi hukuman di Mahkamah Tinggi masih kekal atau sehingga Mahkamah Rayuan membuat keputusan sebaliknya.

Prosiding kali ini diakui bukan suatu yang mudah untuk Najib hadapi, ia boleh dianggap “peluang terakhir” untuk membuktikan dirinya tidak bersalah dalam semua hukuman yang dijatuhkan di Mahkamah Tinggi sebelum ini.

Sejauh mana rayuan ini penting untuk Najib adalah pasti sama beratnya beban yang dipikul ketika beliau menandatangani surat sokongan kepada Ketua Pembangkang Datuk Seri Anwar Ibrahim bersama Presiden UMNO Datuk Seri Ahmad Zahid Hamidi.

Untuk rekod, kedua-dua pemimpin UMNO ini masih belum membuat penafian berhubung surat yang dihantar ke Istana Negara, malah semasa Perhimpunan Agung UMNO 2020 baru-baru ini juga mereka mengunci mulut daripada membangkitkan isu tersebut.

Begitu berat risiko kedua-dua mereka ambil, bagaimanapun rancangan untuk mengugat kerajaan Tan Sri Muhyiddin Yassin yang bermula sejak Oktober tahun lalu itu gagal dan tidak menjadi kenyataan.

Rancangan itu menjadi sejarah terpahat dalam memori rakyat, ia juga akan menjadi sejarah penting buat UMNO apabila Presiden dan bekas perdana menteri membuat keputusan yang sukar dengan tindakan menyokong Anwar.

Untuk rekod, kes perbicaraan Najib adalah kali pertama berlaku dalam sejarah negara sejak kita merdeka apabila beliau dijatuhkan hukuman terhadap pertuduhan yang dihadapinya.

Pemerhati politik tidak menolak lanskap dan senario politik negara juga pasti berubah sama sekali, kini terpulang kepada Najib untuk menjelaskan 307 alasan yang akan digunakan dalam prosiding rayuan kesnya ini.

Sepatutnya rayuan ini didengar pada Februari, bagaimanapun ditangguhkan ekoran pelaksanaan Perintah Kawalan Pergerakan (PKP).

Persiapan berhubung prosiding rayuan itu telah dijalankan sejak beberapa minggu yang lalu.

Media yang membuat liputan juga akan ditempatkan di bilik persidangan Istana Kehakiman dan prosiding dari Mahkamah Rayuan 3 akan dipancarkan secara terus ke bilik tersebut.

Dalam petisyen rayuan Najib, antara alasan diberikan adalah hakim terkhilaf apabila gagal memahami nilai keterangan dan gagal menyedari antara fakta yang dibuktikan dan sebaliknya, inferens yang perlu dibuat dan cadangan serta dakwaan yang tiada bukti.

Najib turut memberi alasan hakim terkhilaf apabila gagal memberi pertimbangan bahawa ahli perniagaan dalam buruan, Low Taek Jho atau Jho Low adalah dalang sebenar dalam penyelewengan dana syarikat itu.

Selepas 12 hari berhujah, Mahkamah Rayuan mungkin akan menangguhkan prosiding ke satu tarikh yang akan ditetapkan kemudian bagi menyampaikan keputusannya.

Semua mata pasti tertumpu kepada Najib, sekiranya bernasib baik Mahkamah Rayuan akan melepas dan membebaskannya daripada sabitan dan hukuman.

Tapi ia tidak bermakna Najib boleh menarik nafas lega kerana pihak pendakwaan masih boleh memfailkan rayuan bagi keputusan tersebut di Mahkamah Persekutuan.

Hanya keputusan di peringkat Mahkamah Persekutuan sahaja yang boleh menentukan masa hadapan bekas Perdana Menteri itu.


TH pertimbang semula subsidi haji RM9,980 setiap jemaah musim depan

Tabung Haji (TH) dilaporkan sedang mempertimbangkan bayaran haji berjumlah RM9,980 bagi setiap jemaah, berdasarkan kepada kenaikan kos dan kekukuhan prestasi kewangannya, meskipun persekitaran ekonomi negara dan dunia dalam keadaan tidak menentu sejak penghujung tahun 2019 akibat penularan Covid-19.

Walaupun TH memberi jaminan akan meneruskan bantuan kewangan bagi musim akan datang untuk jemaah haji muassasah kali pertama, bayaran haji berjumlah RM9,980 seperti tahun-tahun sebelum ini akan dipertimbangkan bersama kos haji dan kedudukan kewangan TH.

Mac lalu, TH mengumumkan agihan keuntungan selepas zakat yang lebih baik sebanyak 3.10 peratus bagi tahun kewangan berakhir 31 Disember 2020 kepada kira-kira sembilan juta pendepositnya.

TH ditubuhkan pada 1963 bertujuan membantu umat Islam Malaysia menyimpan wang sedikit demi sedikit bagi menyempurnakan Rukun Islam yang kelima. Sehingga 26 Februari lalu, jumlah deposit di TH mencecah RM76.7 bilion, paras tertinggi dalam sejarah, sekali gus mencerminkan keyakinan pendeposit.

Bagaimanapun, susulan pandemik Covid-19 yang melanda dunia, kos untuk melaksanakan sama ada haji atau umrah telah meningkat khususnya dari sudut pengangkutan dan penginapan ketika di Tanah Suci Makkah dan Madinah.

Sementara itu Bernama memetik Pengarah Eksekutif Haji TH, Datuk Seri Syed Saleh Syed Abdul Rahman sebagai berkata kos dijangka meningkat dengan sebahagian besar berkait rapat dengan penjarakan fizikal seperti had muatan bilik hotel dan bas, selain pergerakan jumlah jemaah di dalam Masjidil Haram turut dihadkan.

“Turut memberi kesan kenaikan kos adalah kelengkapan perubatan yang ditambah dan keperluan ujian saringan COVID-19 iaitu sebelum berangkat ke Tanah Suci, semasa berada di sana dan sebelum pulang ke tanah air.

“Saya lihat ini memberi impak kepada kos haji akan datang kerana baru-baru ini sahaja jemaah haji perlu membayar sekitar RM15,000 hingga RM20,000 untuk lima hingga tujuh hari, melibatkan tiga lokasi iaitu Arafah, Muzdalifah dah Mina serta melaksanakan tawaf dan sa’i sahaja.

“Kos itu tidak termasuk kos penginapan hotel di Makkah dan Madinah serta makan minum, juga penerbangan dari Malaysia dan Arab Saudi, jadi bakal jemaah perlu bersedia dengan peningkatan kos ini,” katanya.

Sebagai perbandingan, bayaran haji pada 2019 ialah RM9,980 seorang untuk tempoh 40 hingga 45 hari. Adalah dijangkakan kos haji untuk 2022 dan tahun-tahun akan datang akan meningkat berdasarkan kos berkaitan SOP norma baharu, kenaikan kos operasi dan kos-kos lain di Malaysia dan Arab Saudi.

Sebelum ini, Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary, berkata kerajaan akan mengekalkan subsidi untuk jemaah haji negara seperti dibiayai selama ini, namun kosnya belum dimuktamadkan lagi.

Katanya, kerajaan akan terus menanggung subsidi haji walaupun kosnya dijangka meningkat susulan perubahan prosedur operasi standard (SOP) ibadat itu yang dilaksanakan dalam norma baharu akibat penularan Covid-19.

“Kos subsidi yang akan ditanggung kerajaan itu belum diputuskan lagi, namun peratusannya akan kekal seperti sebelum ini. Kos ibadah haji yang sebenar juga belum diputuskan kerajaan, mungkin akan meningkat berikutan Kerajaan Arab Saudi menaikkan Cukai Nilai Tambah (VAT) sehingga 15 peratus,” katanya.